****

**ТӨВ БАНК (МОНГОЛБАНК)-НЫ ТУХАЙ ХУУЛЬД НЭМЭЛТ, ӨӨРЧЛӨЛТ ОРУУЛАХ ТУХАЙ ХУУЛИЙН ТӨСЛИЙН ҮР НӨЛӨӨГ ҮНЭЛЭХ АЖЛЫН ТАЙЛАН**

ХУУЛЬ, ЭРХ ЗҮЙН ГАЗАР

2017 он

АГУУЛГА

[НЭГ. ЕРӨНХИЙ ЗҮЙЛ 3](#_Toc477893021)

[ХОЁР. ХУУЛИЙН ТӨСЛИЙН ҮР НӨЛӨӨГ ҮНЭЛЭХ ШАЛГУУР ҮЗҮҮЛЭЛТИЙГ СОНГОСОН БАЙДАЛ, ҮНДЭСЛЭЛ 4](#_Toc477893022)

[ГУРАВ. ХУУЛИЙН ТӨСЛӨӨС ҮР НӨЛӨӨГ ҮНЭЛЭХ ХЭСГИЙГ ТОГТООСОН БАЙДАЛ 5](#_Toc477893023)

[ДӨРӨВ. УРЬДЧИЛАН СОНГОСОН ШАЛГУУР ҮЗҮҮЛЭЛТЭД ТОХИРОХ ШАЛГАХ ХЭРЭГСЛИЙН ДАГУУ ХУУЛИЙН ТӨСЛИЙН ҮР НӨЛӨӨГ ҮНЭЛСЭН БАЙДАЛ 11](#_Toc477893024)

[ТАВ.ҮР ДҮНГ ҮНЭЛЖ, ЗӨВЛӨМЖ ӨГСӨН БАЙДАЛ 28](#_Toc477893025)

# НЭГ. ЕРӨНХИЙ ЗҮЙЛ

Төв банк (Монголбанк)-ны тухай хуульд нэмэлт, өөрчлөлт оруулах тухай хуулийн төслийн зүйл, заалтад тодорхой шалгуур үзүүлэлтийн дагуу дүн шинжилгээ хийн, түүний үр нөлөөг тооцож, давхардал, хийдэл, зөрчил байгаа эсэхийг тогтоож арилгах, хуулийн зүйл, заалтыг ойлгомжтой, хэрэгжих боломжтой байдлаар боловсруулах, улмаар хуулийн төслийн чанарыг сайжруулахад энэхүү үнэлгээний ажлын зорилго нь оршино.

Төв банк (Монголбанк)-ны тухай хуульд нэмэлт, өөрчлөлт оруулах тухай хуулийн төслийн /цаашид “хуулийн төсөл” гэх/ үр нөлөөг үнэлэх ажиллагааг Засгийн газрын 2016 оны 59 дүгээр тогтоолын 3 дугаар хавсралтаар батлагдсан “Хууль тогтоомжийн төслийн үр нөлөөг үнэлэх тооцох аргачлал”[[1]](#footnote-1)-д заасны дагуу

1. Шалгуур үзүүлэлтийг сонгох;
2. Хуулийн төслөөс үр нөлөө тооцох хэсгээ тогтоох;
3. Урьдчилан сонгосон шалгуур үзүүлэлтэд тохирох шалгах хэрэгслийн дагуу үр нөлөөг тооцох;
4. Үр дүнг үнэлэх, зөвлөмж өгөх гэсэн үе шатыг баримтлан гүйцэтгэлээ.

Хуулийн төслийн нөлөөг үнэлэхдээ үндсэн 6 шалгуур үзүүлэлтийн хүрээнд тэдгээрийг шалгах хэрэгслийг ашиглан хуулийн төслийн зохицуулалтууд нь уг хуулийн төслийг боловсруулах болсон үндэслэл, хэрэгцээ шаардлагад нийцсэн эсэх, хуулийн төслийн зорилгод нийцсэн, түүнд хүрэх боломжтой байдлаар тусгагдсан эсэхэд дүн шинжилгээ хийснээс гадна хуулийн төслийн зохицуулалт практикт хэрэгжих боломжийг туршсан байдалд дүн шинжилгээ хийсэн болно. Мөн хуулийн төслийн зохицуулалтууд нь хүлээн зөвшөөрөгдөх боломжтой, ойлгомжтой байдлаар тусгагдсан эсэх тухай холбогдох байгууллагаас санал авч, хуулийн төслийн зохицуулалтууд нь ойлгомжтой, харилцан уялдаатай байгаа эсэхийг дээр дурдсан аргачлалын дагуу асуултад хариулах байдлаар дүгнэсэн бөгөөд, гарсан үр дүнд үндэслэн анхаарах асуудлын талаар хууль санаачлагчид зөвлөмж өгсөн.

Энэхүү үнэлгээг хийснээр Төв банк (Монголбанк)-ны тухай хуульд нэмэлт, өөрчлөлт оруулах тухай хуулийн төсөл батлагдсанаар Монголбанкны бие даасан, хараат бус байдал хангалтгүй түвшинд байгаатай холбоотой үүсч буй асуудлуудыг шийдвэрлэх, цаашлаад Монголбанкны бие даасан, хараат бус байдал хангалттай түвшинд хүргэх үр нөлөөтэй, давхардал, зөрчилгүй байдлаар боловсруулагдсан эсэхэд хариулт өгсөн болно.

# ХОЁР. ХУУЛИЙН ТӨСЛИЙН ҮР НӨЛӨӨГ ҮНЭЛЭХ ШАЛГУУР ҮЗҮҮЛЭЛТИЙГ СОНГОСОН БАЙДАЛ, ҮНДЭСЛЭЛ

Тус үнэлгээг хийхдээ Монголбанкны бие даасан, хараат бус байдлыг хангалттай түвшинд хүргэх зорилгоор Төв банк (Монголбанк)-ны тухай хуулийн Монголбанкны үндсэн зорилт, удирдлагыг томилох, чөлөөлөх үндэслэл, мөнгөний бодлогыг боловсруулах, батлуулах журам болон Монголбанк, Засгийн газар хоорондын харилцааны талаар зохицуулсан зохицуулалтуудад нэмэлт өөрчлөлт оруулах тухай уг хуулийн төслийн зорилго, хамрах хүрээ, зохицуулах асуудалтай уялдуулан, аргачлалд дурдсан дараах үндсэн 6 шалгуур үзүүлэлтээр үнэлгээ хийхээр сонголоо. Үүнд:

1. Зорилгод хүрэх байдал
2. Практикт хэрэгжих боломж
3. Ойлгомжтой байдал
4. Хүлээн зөвшөөрөгдөх байдал
5. Харилцан уялдаа зэрэг болно.

**“Зорилгод хүрэх байдал”** гэсэн шалгуур үзүүлэлтийн хүрээнд хуулийн төслийн үзэл баримтлалд тусгагдсан зорилго нь Монголбанкны удирдлага сонгуулийн мөчлөгтэй давхцаж, солигддог, Монголбанкны мөнгөний бодлого, өөрийн хөрөнгөтэй холбогдох шийдвэрийг гаргах эрх нь нэг хүнд төвлөрдөг, Улсын Их Хурал болон Засгийн газраас мөнгөний бодлогыг хэрэгжилтийг алдагдуулах арга хэмжээ, хөтөлбөр, Монголбанкны үндсэн зорилт, мөнгөний бодлогод нийцэхгүй төсвийн шинж чанартай үйл ажиллагаа явуулахыг Монголбанкинд үүрэг, зөвлөмж байдлаар өгч, хэрэгжүүлдэг зэрэг Монголбанкны бие даасан, хараат бус байдалд тулгарч бус асуудлуудыг шийдвэрлэх хэрэгцээ шаардлагыг бүрэн илэрхийлсэн эсэхийг дүгнэн, Монголбанкны бие даасан, хараат бус байдлыг хангалттай түвшинд хүргэх хуулийн төслийн үндсэн зорилгыг анхаарч, Монголбанкны эрх зүйн байдал, үндсэн зорилт, Мөнгөний бодлогын зөвлөлийн Монголбанкны удирдлагыг чөлөөлөх, мөнгөний бодлогыг тодорхойлох, хэрэгжүүлэх журам, Мөнгөний бодлогын зөвлөлийн эрх зүйн байдал, гишүүдэд тавигдах шаардлага, засгийн газартай харилцах, түүнд зээл олгох хязгаарлалтын талаар зохицуулсан хуулийн төслийн зохицуулалт, арга хэмжээний үндсэн дээр хуулийн төслийн зорилгод хүрэх боломжтой эсэхийг үнэлэхээр сонголоо. Энэхүү үнэлгээг хийхийн тулд хуулийн төслийн үзэл баримтлалтай танилцаж, хуулийн төсөл боловсруулах болсон үндэслэл, шаардлага, хуулийн төслийн зорилго болон зорилгод хүрэхэд чиглэгдсэн, тодорхой илэрхийлж чадахуйц арга хэмжээ, зохицуулалтыг сонгож авав.

**“Практикт хэрэгжих боломж”** шалгуур үзүүлэлтийн хүрээнд хуулийн төслийн зохицуулалтыг дагаж мөрдөх буюу хэрэгжүүлэх боломж байгаа эсэх, мөн хэрэгжүүлэх субъект, байгууллага нь хэн байх вэ гэдгийг 2012 оноос эхлэн Төв банк (Монголбанк)-ны тухай хуулийн 27 дугаар зүйлийг үндэслэн Монголбанкны Ерөнхийлөгчийн тушаалаар байгуулагдсан Мөнгөний бодлогын зөвлөлийн үйл ажиллагаатай танилцан, туршилтын үр дүнг судлах, холбогдох байгууллагаас санал авах, дүн шинжилгээ хийх замаар тогтоох үүднээс энэ шалгуур үзүүлэлтийг сонгож авлаа.

**“Ойлгомжтой байдал”** гэсэн шалгуур үзүүлэлтийг хуулийн төсөл нь ойлгомжтой, логик дараалалтай томьёологдсон эсэх, хуулийн төсөл, түүний зохицуулалтыг нэг мөр ойлгож хэрэгжүүлэх боломжтой эсэхийг шалгах үүднээс холбогдох этгээдээс санал авах, хуулийн төсөл нь Хууль тогтоомжийн тухай хууль, Хууль тогтоомжийн төсөл боловсруулах аргачлалд хянах байдлаар үнэлгээг хийхээр сонголоо.

**“Хүлээн зөвшөөрөгдөх байдал”** шалгуур үзүүлэлтийн хүрээнд хуулийн төслөөр үүрэг хүлээлгэсэн, шинэ бүтэц, чиг үүрэг нэмсэн зохицуулалтад шууд хамаарах этгээд хуулийн төслийн зохицуулалтыг хүлээн зөвшөөрөх эсэхийг шалгахын тулд сонгосон болно.

**“Харилцан уялдаа”** гэсэн шалгуур үзүүлэлтийн хүрээнд хуулийн төслийг бүхэлд нь Монгол улсын Үндсэн хууль, Монгол улсын Олон улсын гэрээ, холбогдох бусад хуульд нийцсэн эсэхийг “Хууль тогтоомжийн үр нөлөөг үнэлэх аргачлал”-д заасан асуултад хариулах байдлаар үр нөлөөний үнэлгээг хийхээр сонгов.

Хуулийг хэрэгжүүлэхтэй холбоотой гарах зардлын тооцоог тусгайлан хийх тул цаг хугацаа, нөөцийн хэмнэлт хийх үүднээс “зардал тооцох” шалгуур үзүүлэлтийг сонгоогүй болно.

# ГУРАВ. ХУУЛИЙН ТӨСЛӨӨС ҮР НӨЛӨӨГ ҮНЭЛЭХ ХЭСГИЙГ ТОГТООСОН БАЙДАЛ

**“Зорилгод хүрэх байдал”**

Энэ шалгуур үзүүлэлтийн хүрээнд хуулийн төслийн үзэл баримтлалд тусгасан хуулийн төсөл боловсруулах болсон үндэслэл, хэрэгцээ шаардлага, хуулийн төслийн зорилгод хуулийн төслийн зохицуулалтууд нь нийцэж байгаа эсэхэд ***дүн шинжилгээ*** хийх үүднээс хуулийн төслийн үзэл баримтлалтай танилцаж, хуулийн төслийн зорилго нь хуулийн төсөл боловсруулах үндэслэл, хэрэгцээ шаардлагад нийцсэн эсэх шалгах, хуулийн төслийн зорилгыг хангахад чиглэсэн зохицуулалтуудыг хуулийн төслийн зорилготой харьцуулах байдлаар дүн шинжилгээ хийнэ.

Монголбанкны удирдлага сонгуулийн мөчлөгтэй давхцаж, солигддог, Монголбанкны мөнгөний бодлого, өөрийн хөрөнгөтэй холбогдох шийдвэрийг гаргах эрх нь нэг хүнд төвлөрдөг, Улсын Их Хурал болон Засгийн газраас мөнгөний бодлогыг хэрэгжилтийг алдагдуулах арга хэмжээ, хөтөлбөр, Монголбанкны үндсэн зорилт, мөнгөний бодлогод нийцэхгүй төсвийн шинж чанартай үйл ажиллагаа явуулахыг Монголбанкинд үүрэг, зөвлөмж байдлаар өгч, хэрэгжүүлэх байдал гарсаар байна. Тухайлбал, Монголбанкны хувьд Засгийн газартай хамтарсан "Үнэ тогтворжуулах хөтөлбөр", эдийн засгийн тодорхой салбарт чиглэсэн санхүүжилтийн эх үүсвэр банкинд олгох арга хэмжээ, зах зээлийн бус зарчмаар валютын ханшийн зөрүүний хөнгөлөлт үзүүлж тогтоосон санхүүгийн үүсмэл хэрэгслийн хэлцэл болон хуулийн зохицуулалтаас гадуур хийгдсэн зарим хэлцэл нь зах зээлийн хүүгээс хөнгөлөлттэй хүү тооцох, ханшийн зөрүүг банк, хуулийн этгээдэд олгох замаар хийгдсэн төсвийн шинж чанартай үйл ажиллагаа болжээ.

Энэ нь Монголбанкны зорилгын тодорхой байдал, түүний удирдлагын томилгоо болон албан тушаалаас чөлөөлөх үндэслэл, Засгийн газарт зээл олгох, түүнтэй харилцах зэрэг Төв банкны бие даасан байдлын үзүүлэлтүүд хуулиар хэрхэн зохицуулагдсантай холбоотой юм.

Дэлхийн улс орнуудын Төв банкны бие даасан байдлыг улс төрийн, үйл ажиллагааны болон санхүүгийн хараат бус байдалд хуваан авч үзсэн байдаг. Улс төрийн бие даасан байдлыг тодорхойлохдоо тусдаа хуулийн этгээдийн чадвартай байх, өөрт олгосон мэдлийн хүрээнд аливаа үйл ажиллагаа явуулахдаа бусад этгээдээс чиглэл, үүрэг, зөвлөмж авдаггүй байх, шүүхээс бусад этгээд гаргасан шийдвэрийг цуцлахгүй байх, бодлого боловсруулж шийдвэр гаргах түвшний албан тушаалтан, удирдлагын эрх зүйн байдал, томилгоо, чөлөөлөх асуудлыг нарийн тусгаж зохицуулах, бусад этгээдтэй харилцах хүрээг зааж тогтоосон байх шалгуурыг авч үздэг. Үйл ажиллагаа, санхүүгийн бие даасан байдал нь Төв банкинд Засгийн газрын зардлыг санхүүжүүлэх хязгаарыг тогтоох, мөнгөний бодлогын шийдвэр гаргахдаа Засгийн газрын оролцоо маш бага эсвэл огт оролцоогүй байх, санхүүгийн үйл ажиллагаа явуулах өөрийн хөрөнгө, чадавхтай байх зэрэг үзүүлэлтээр илэрдэг байна.

Судлаачид Монгол Улсын Төв банк Монголбанкны бие даасан, хараат бус байдлыг тогтсон аргачлалын дагуу үнэлж бусад улсын түвшинтэй харьцуулахад Төв банкны хараат бус байдлыг үнэлэх шалгуураар тогтоосон индэкс (Cukierman index, GMT, CBIG)-ийн 0-1 онооны дундаж үзүүлэлт Монголбанкны хувьд 0.4-0.6 буюу “хангалтгүй” түвшинд байна гэсэн үзүүлэлттэй гарсан нь Монголбанкны бие даасан, хараат бус байдал ихээхэн алдагдсан гэсэн дүгнэлтэд хүрчээ.

Иймд “Монголбанкны бие даасан, хараат бус байдал”-д тулгарч буй асуудлыг шийдвэрлэх хэрэгцээ шаардлагын үүднээс дараах үндэслэлээр хуулийн төсөл боловсруулагдсан байна.

1. Монголбанкны бие даасан, хараат бус байдал хангалтгүй түвшинд байгаа нь Улсын Их Хурал, Засгийн газар, улс төрийн шийдвэрээр мөнгөний бодлого тодорхойлогддог, Монголбанкны удирдлага тогтворгүй, хамтын шийдвэр гаргах зарчимд суурилаагүй, Монголбанкны үндсэн зорилт хэт ерөнхий зохицуулагдсан зэргээс үүдэлтэй бөгөөд үүнээс үүдээд Монголбанк нь улс төр, Засгийн газраас удирдлага, шийдвэр, санхүүгийн харилцааны хувьд хараат байх эрсдэл үүсээд байгаа бөгөөд Монголбанкны үндсэн зорилт алдагдаж инфляци өндөр, савалгаа ихтэй тогтворгүй байгааг судалгаагаар тогтоожээ. Иймд Монголбанкны бие даасан, хараат бус байдлыг хангахад чиглэгдсэн нэмэлт, өөрчлөлтийг Төв банк (Монголбанк)-ны тухай хуульд оруулах бодит хэрэгцээ, шаардлага оршсоор байна.

2. Монгол Улсын Их Хурлын 2017 оны 11 дүгээр тогтоолоор батлагдсан “Монгол улсын хууль тогтоомжийг 2020 он хүртэл боловсронгуй болгох үндсэн чиглэл”-д “*Монголбанкны хараат бус, бие даасан байдлыг хангах, засаглал, шийдвэр гаргах ажиллагааг боловсронгуй болгох”* үндсэн агуулгатай Төв банк (Монголбанк)-ны тухай хуульд нэмэлт өөрчлөлт оруулах тухай хуулийн төсөл боловсруулахаар тусгасан.

3. Монгол Улсын Их Хурлын 2016 оны 68 дугаар тогтоолоор батлагдсан “Төрөөс мөнгөний бодлогын талаар 2017 онд баримтлах үндсэн чиглэл”-ийн 3.2-т *“Монголбанкны бие даасан, хараат бус байдал, валют, үндэсний төлбөр тооцооны системийн зохицуулалтыг боловсронгуй болгоно”* гэж заажээ.

4. Монгол Улсын Их Хурлын 2016 оны 71 дүгээр тогтоолоор батлагдсан “Эдийн засгийг сэргээх хөтөлбөр”-ийн 2.3.2-т *“Төв банкны засаглалын бүтцийг олон улсын жишигт нийцүүлэх, Монголбанкны удирдлагын хараат бус байдлыг бэхжүүлэх, мөнгөний бодлогын хэрэгжилтийг сайжруулах, Монголбанкны үйл ажиллагааг тодорхой болгох чиглэлээр Төв банкны тухай хуульд өөрчлөлт оруулах”* гэжээ.

5. Монгол Улсын Их Хурлын 2016 оны 71 дүгээр тогтоолоор батлагдсан “Тэргүүн ээлжинд боловсруулж, батлуулах шаардлагатай хууль, Улсын Их Хурлын бусад шийдвэрийн төслийн жагсаалт”-ын 9-д заасны дагуу *“Төв банкны засаглалын бүтцийг олон улсын жишигт нийцүүлэх, Монголбанкны удирдлагын хараат бус байдлыг бэхжүүлэх, мөнгөний бодлогын хэрэгжилтийг сайжруулах, Монголбанкны үйл ажиллагааг илүү тодорхой болгох”* үзэл баримтлалын дагуу Төв банкны тухай хуульд нэмэлт, өөрчлөлт оруулах тухай хуулийн төсөл боловсруулахыг заасан байна.

6.Олон улсын валютын сан, Дэлхийн банк зэрэг дэлхийн санхүүгийн байгууллагуудаас Монголбанкны бие даасан, хараат бус байдлыг нэмэгдүүлэх талаар өгсөн зөвлөмжөөс гадна дотоодын мэргэжилтэн, олон нийтийн зүгээс Төв банкны засаглал, хараат бус байдлыг дээшлүүлэх талаар санал санаачилга гарч, Хууль санаачлагчаас хуулийн төслийг боловсруулж байсан.

Хуулийн төслийн үзэл баримтлалд туссан дээрх үндэслэл, хэрэгцээ шаардлагаас дүгнэвэл Төв банк (Монголбанк)-ны тухай хуульд нэмэлт, өөрчлөлт оруулах тухай хуулийн төслийн үндсэн зорилго нь **“Монголбанкны бие даасан, хараат бус байдлыг хангалттай түвшинд хүргэх”** бөгөөд дараах хэд хэдэн дэд зорилго байна. Үүнд:

1. Монголбанкны үндсэн зорилтыг тодорхой байдлаар хуульд тусгах;
2. Монголбанк нь Улсын Их Хурал, Засгийн газраас хараат бусаар мөнгөний бодлогыг тодорхойлдог, хэрэгжүүлдэг байх эрх зүйн орчинг бүрдүүлэх;
3. Монголбанкны удирдлагыг томилох шалгуур, чөлөөлөх үндэслэл, журам зэргийг хуульд нарийвчлан заах;
4. Монголбанкнаас төсвийн шинжтэй үйл ажиллагаа эрхлэхээс сэргийлэх зорилгоор Засгийн газар санхүүжилт олгох хязгаарлалтыг сайжруулах.

Дээрх зорилгыг харгалзан Хуулийн төслийн зохицуулалт нь хуулийн төслийн зорилгыг хангахад чиглэсэн эсэхийг үнэлэх үүднээс хуулийн төслийн зорилгод хүрэхэд чиглэсэн дараах зохицуулалтын үр нөлөөг үнэлэхээр сонголоо.

|  |
| --- |
| **1. 3 дугаар зүйл. Төв Банк /Монголбанк/-ны эрх зүйн байдал**  1. Монгол Улсын хэмжээнд төрийн мөнгөний бодлогыг тодорхойлж, хэрэгжүүлэх эрх бүхий байгууллагыг Монгол Улсын Төв Банк гэнэ. Монгол Улсын Төв Банкийг Монголбанк гэж нэрлэнэ. Монголбанкны төв нь Монгол Улсын нийслэлд байрлана.  **2. 4 дүгээр зүйл. Монголбанкны үндсэн зорилт**  1. Монголбанкны үндсэн зорилт нь үнийн тогтвортой байдлыг хангахад оршино.  **3. 10 дугаар зүйл. Мөнгөний бодлогыг тодорхойлж, хэрэгжүүлэх**  1. Монголбанк нь мөнгөний бодлогыг тодорхойлж, хэрэгжүүлнэ.  2. Монголбанк мөнгөний бодлогын хэрэгжилтийг тухайн санхүүгийн жил дуусгавар болсноос хойш зургаан сар тутам нэг удаа Улсын Их Хурлын Эдийн засгийн асуудал хариуцсан байнгын хороонд танилцуулах бөгөөд түүнд дараах асуудлыг тусгасан байна:  1/ Монголбанкнаас баримталж буй мөнгөний бодлогын зорилт, түүний биелэлтийн явц буюу үнийн тогтвортой байдлыг хэрхэн хангасан байдал болон цаашид хэрэгжүүлэх арга хэмжээ;  2/Санхүүгийн тогтвортой байдлыг банкны хяналт, үндэсний төлбөрийн системийн хяналтаар дамжуулан хэрхэн хангасан байдал, түүнд нөлөөлсөн хүчин зүйл, шалтгааныг тайлбарласан дүгнэлт.  **4. 26 дугаар зүйл. Монголбанкны удирдлага**  6. Монголбанкны Ерөнхийлөгч, Тэргүүн дэд ерөнхийлөгч, Дэд ерөнхийлөгчийг дор дурдсан тохиолдолд албан тушаалаас нь чөлөөлөх асуудлыг тэдгээрийг нэр дэвшүүлсэн этгээдээс санал оруулснаар Улсын Их Хурлын нийт гишүүдийн олонхийн саналаар шийдвэрлэнэ:  1/ Энэ хуулийн 27 дугаар зүйлийн 3 дахь хэсэгт заасан шаардлага хангахгүй болсон;  2/ Эрүүл мэндийн байдлын улмаас албан үүргээ гүйцэтгэх боломжгүй болсныг холбогдох байгууллага тогтоосноор, уг албан тушаалаас сайн дураар чөлөөлж өгөхийг хүссэн;  3/ Үүрэгт ажлаас санаатайгаар биелүүлээгүйгээс Монголбанкны эрх ашиг хохирол учруулсан болохыг шүүхээс тогтоосон;  4/ Гэмт хэрэг үйлдсэн гэм буруутай болохыг тогтоосон шүүхийн шийдвэр хүчин төгөлдөр болсон.  9. Энэ хуульд зааснаас бусад тохиолдолд Монголбанкны Ерөнхийлөгч, Тэргүүн дэд ерөнхийлөгч, Дэд ерөнхийлөгч, Мөнгөний бодлогын зөвлөлийн гишүүнийг албан тушаалаас чөлөөлөхийг хориглоно.  **5. 27 дугаар зүйл. Монголбанкны Мөнгөний бодлогын зөвлөл**  1. Монголбанк нь энэ хуульд заасан Монголбанкны үндсэн зорилтод чиглэсэн үйл ажиллагааны бодлогыг тодорхойлох, хэрэгжилтэд хяналт тавих чиг үүрэг бүхий Мөнгөний бодлогын зөвлөлтэй байна.  3. Монголбанкны Ерөнхийлөгч, Тэргүүн дэд ерөнхийлөгч, Дэд Ерөнхийлөгч болон Мөнгөний бодлогын зөвлөлийн гишүүн нь дараах шалгуурыг хангасан байна:  1/ Монгол Улсын Иргэн, ял шийтгэлгүй байх;  2/ Банк, санхүүгийн салбарт мэргэжлээрээ 10- арван таваас дээш жил ажилласан ажлын дадлага туршлагатай;  3/ Макро эдийн засаг, Мөнгөний бодлогын чиглэлээр дээд боловсролын магистр буюу түүнээс дээш зэрэгтэй;  4/ Ашиг сонирхлын зөрчилгүй.  **6. 31 дүгээр зүйл. Монголбанкнаас Засгийн газартай харилцах**  6. Засгийн газраас Монголбанкинд зөвлөмж, чиглэл өгөхийг хориглоно.  7. Энэ хуулийн 18 дугаар зүйлд зааснаас зөвшөөрснөөс бусад байдлаар Засгийн газарт зээл олгох, засгийн газрын үнэт цаасыг худалдан авахыг хориглоно. |

**“Практикт хэрэгжих боломж”**

Энэ шалгуур үзүүлэлтийн хүрээнд хуулийн төслийн зохицуулалт нь практикт хэрэгжих боломж байна уу гэдгийг үнэлэх үүднээс хуулийн төслөөр шинээр бий болгож байгаа чиг үүрэг, эрх хэмжээ, бүрэн эрхийг хэрэгжүүлэхтэй холбоотой дараах зохицуулалтыг сонгож авлаа.

|  |
| --- |
| **1. 27 дугаар зүйл. Монголбанкны Мөнгөний бодлогын зөвлөл**   1. Монголбанк нь энэ хуульд заасан Монголбанкны үндсэн зорилтод чиглэсэн үйл ажиллагааны бодлогыг тодорхойлох, хэрэгжилтэд хяналт тавих чиг үүрэг бүхий Мөнгөний бодлогын зөвлөлтэй байна. 2. Бодлогын зөвлөлийн хурлыг хурал даргалагч жилд дөрвөөс доошгүй удаа зарлан хуралдуулна. Зөвлөлийн гурваас доошгүй гишүүн санал гаргасан тохиолдолд Зөвлөлийн ээлжит бус хурлыг зарлан хуралдуулна. |

**“Ойлгомжтой байдал”**

Энэ шалгуур үзүүлэлтийн хүрээнд хуулийн төсөл нь боловсруулалтын хувьд Хууль тогтоомжийн тухай хуулийн Дөрөвдүгээр бүлэгт болон Хууль тогтоомжийн төсөл боловсруулах аргачлалд заасан шаардлагыг хангасан эсэхийг, түүнчлэн хэрэглэх, хэрэгжүүлэх этгээдүүд хуулийг нэг мөр ойлгож хэрэглэх, хэрэгжүүлэх боломжтой байдлаар боловсруулагдсан эсэхийг шалгахын тулд хуулийн төслийг бүхэлд нь сонгон авлаа. /Хуулийн төсөл 6 зүйлтэй./

**“Хүлээн зөвшөөрөгдөх байдал”**

Энэ шалгуур үзүүлэлтийн хүрээнд хуулийн төслийг хэрэгжүүлэх, байгууллага хүлээн зөвшөөрч хэрэгжүүлэх боломжтой эсэхийг судлахаар хуулийн төслөөр үүрэг хүлээлгэсэн, шинэ бүтэц, чиг үүрэг нэмсэн дараах зүйл, хэсэг, заалтыг сонгож авав.

|  |
| --- |
| **1. 26 дугаар зүйл. Монголбанкны удирдлага**  1. Мөнгөний бодлогын зөвлөлийн шийдвэрийг хэрэгжүүлэх, Монголбанкны өдөр тутмын үйл ажиллагааг удирдан зохион байгуулах чиг үүргийг Улсын Их Хурлын даргаас нэр дэвшүүлж, Улсын Их Хурлаас томилсон Монголбанкны Ерөнхийлөгч хэрэгжүүлнэ.  **2. 27 дугаар зүйл. Монголбанкны Мөнгөний бодлогын зөвлөл**  1.Монголбанк нь энэ хуульд заасан Монголбанкны үндсэн зорилтод чиглэсэн үйл ажиллагааны бодлогыг тодорхойлох, хэрэгжилтэд хяналт тавих чиг үүрэг бүхий Мөнгөний бодлогын зөвлөлтэй байна.  8. Мөнгөний бодлогын зөвлөл нь мөнгөний бодлогыг тодорхойлж, хэрэгжилтэд хяналт тавих талаар дараах асуудлыг хэлэлцэж шийдвэрлэнэ:  1/ Мөнгөний бодлогын хэрэгслийн хүүний түвшинг тогтоох;  2/ Банкны заавал байлгах нөөцийн хувь хэмжээг тогтоох, банкны нөөцөд төлөх хүү, урамшууллын хувь хэмжээг тогтоох;  3/ Нээлттэй зах зээлийн үйл ажиллагаа явуулах нөхцөл, шалгуур тогтоох;  4/ Засгийн газарт олгох зээл болон засгийн газрын үнэт цаас худалдах, худалдан авах нөхцөлийг энэ хуульд заасныг баримтлан тогтоох;  5/ Мөнгөний бодлогын бусад хэрэгсэл ашиглах талаар шийдвэрлэх;  6/Гадаад валютын улсын нөөцийг эзэмшиж удирдах,гадаад валютын зохицуулалтыг хэрэгжүүлэх болон хуулиар тусгайлан заасан тохиолдолд Засгийн газрын тусгай сангийн удирдлагыг гэрээний үндсэн дээр хэрэгжүүлэхтэй холбоотой дүрэм, журам батлах;  7/ Төв банкны үйл ажиллагааны жилийн тайланг батлах;  8/ Энэ хуульд Мөнгөний бодлогыг тодорхойлж, хэрэгжүүлэхтэй холбоотойгоор Монголбанкнаас тогтоохоор заасан журам, хэм хэмжээний акт батлах;  9/ Монголбанкны Ерөнхийлөгч, Тэргүүн дэд ерөнхийлөгч, Дэд Ерөнхийлөгчийн үндсэн цалингийн хэмжээг тогтоох. |

**“Харилцан уялдаа”**

Энэ шалгуур үзүүлэлтийн хүрээнд аргачлалд тусгасан хуулийн төслийн үр нөлөөг үнэлэх стандарт асуултуудад хариулах замаар уялдаа холбоог шалгахын тулд хуулийн төслийг бүхэлд нь сонгон авлаа.

# ДӨРӨВ. УРЬДЧИЛАН СОНГОСОН ШАЛГУУР ҮЗҮҮЛЭЛТЭД ТОХИРОХ ШАЛГАХ ХЭРЭГСЛИЙН ДАГУУ ХУУЛИЙН ТӨСЛИЙН ҮР НӨЛӨӨГ ҮНЭЛСЭН БАЙДАЛ

Өмнөх үе шатуудад хуулийн төслийн үр нөлөөг үнэлэх шалгуур үзүүлэлтийг сонгож, үр нөлөөг үнэлэх хэсгээ тогтоосон бөгөөд урьдчилан сонгосон шалгуур үзүүлэлтэд тохирсон аргачлалд тодорхойлогдсон дараах шалгах хэрэгслүүд байна.

|  |  |  |  |
| --- | --- | --- | --- |
| **Д/д** | **Шалгуур үзүүлэлт** | **Үр нөлөөг үнэлэх хэсэг** | **Тохирох шалгах хэрэгсэл** |
| 1 | Зорилгод хүрэх байдал | 3 дугаар зүйлийн 3.1 дэх хэсэг,  4 дүгээр зүйлийн 4.1 дэх хэсэг,  10 дугаар зүйлийн 10.1, 10.2 дахь хэсэг,  26 дугаар зүйлийн 26.6, 26.9 дэх хэсэг,  27 дугаар зүйлийн 27.1, 27.3 дахь хэсэг,  31 дүгээр зүйлийн 31.6, 31.7 дахь хэсэг | Зорилгод дүн шинжилгээ хийх |
| 2 | Практикт хэрэгжих боломж | 27 дугаар зүйлийн 27.1. 27.7 дахь хэсэг | Практикт турших |
| 3 | Ойлгомжтой байдал | Хуулийн төсөл бүхэлдээ | Ойлгомжтой байдлыг судлах |
| 4 | Хүлээн зөвшөөрөгдөх байдал | 26 дугаар зүйлийн 26.1 дэх хэсэг,  27 дугаар зүйлийн 27.1, 27.8 дахь хэсэг | Хүлээн зөвшөөрөгдөх байдлын судалгаа хийх,холбогдох байгууллагуудаас бичгээр санал авах |
| 5 | Харилцан уялдаа | Хуулийн төсөл бүхэлдээ | Хуулийн төслийн уялдаа холбоог шалгах |

Дээрх шалгах хэрэгслийн дагуу хуулийн төслийн үр нөлөөг дараах байдлаар үнэллээ.

**4.1 “Зорилгод хүрэх байдал” шалгуур үзүүлэлтийн хүрээнд хийсэн үнэлгээ:**

Монголбанкны тухайд үйл ажиллагааны зорилт нь алдагдаж, улс төр, Засгийн газраас удирдлага, шийдвэр, санхүүгийн харилцааны хувьд хараат байх эрсдэл үүсээд байгаа нь Монголбанкны зорилгын тодорхой байдал, түүний удирдлагын томилгоо болон албан тушаалаас чөлөөлөх үндэслэл, Засгийн газарт зээл олгох, түүнтэй харилцах зэрэг Төв банкны бие даасан байдлын үзүүлэлтүүд олон улсад хүлээн зөвшөөрөгдсөн жишгээс зөрүүтэйгээс гадна, хуулийн хэрэгжилтээс шалтгаалж Монголбанкны удирдлага сонгуулийн мөчлөгтэй давхцаж, солигддог, Улсын Их Хурал болон Засгийн газраас мөнгөний бодлогыг хэрэгжилтийг алдагдуулах арга хэмжээ, хөтөлбөрийг Монголбанкинд үүрэг, зөвлөмж байдлаар өгч, хэрэгжүүлж байгаатай холбоотой юм.

Төв банкны бие даасан, хараат бус байдал хангагдаж байгаа эсэх нь түүний зорилтод чиглэсэн үйл ажиллагааны үр дүнтэй шууд холбоотой болохыг олон улсын туршлага болон эрдэмтдийн хийсэн судалгаагаар тогтоосон байдаг. Иймээс Монгол улсын макро эдийн засгийн үзүүлэлтүүдэд үүсч буй зарим асуудал нь Монголбанкны бие даасан хараат бус байдал хангагдаагүйтэй шууд холбоотой гэж харж болохоор байна.

Тухайлбал, Монголбанкны үнийн түвшний тогтвортой байдал болон санхүүгийн тогтвортой байдлыг хангах зорилтот мөнгөний бодлого алдагдаж инфляцийн түвшин 2006-2016 оны дунджаар жилийн 9%-тай байсан боловч -0.1%-33.7% хүртэл хооронд савалгаа ихтэй, жил бүр УИХ-аас баталсан зорилтот түвшнээс ихэнх тохиолдолд хол зөрүүтэй, мөнгөний нийлүүлэлт жил тутам өсөлттэй, тогтмол өндөр байлаа. Мөн төгрөгийн гадаад валютаар илэрхийлсэн ханш 2006 онд 1200 төгрөг 1 ам.доллартай тэнцэж байсан бол 2016 оны эцсийн байдлаар 2490 төгрөг 1 ам.доллартай тэнцэж, даруй 107%-иар суларсан бөгөөд 2009 оноос эхлэн тогтмол өсөлттэй байж 2012 онд 4,125.8 сая ам доллар байсан гадаад валютын улсын албан нөөцийн хэмжээ 2017 оны 1 сарын байдлаар 1116.9 сая хүртлээ буурсан. Түүнчлэн Монголбанкны өөрийн хөрөнгө 2006 онд 33,116 сая төгрөг байсан бол 2015 оны эцсийн байдлаар -1,428,459 төгрөг болсон бөгөөд мөн хугацааны нийт алдагдал 1,464,549 сая төгрөг болсон байна.

Дээрх асуудлуудыг шийдвэрлэхийн тулд Төв банкны тухай хуульд нэмэлт өөрчлөлт оруулах тухай хуулийн төслийг Монголбанкны бие даасан, хараат бус байдлыг хангалттай түвшинд хүргэх зорилготойгоор боловсруулсан байх тул хуулийн төслийн зорилго нь түүнийг боловсруулах болсон үндэслэл, хэрэгцээ шаардлагад нийцэж байна.

Хуулийн төслийн зорилго, зорилтыг хуулийн төслийн зохицуулалтууд нь хангахад чиглэсэн, зорилгыг хангах боломжтой байдлаар томьёологдсон эсэхийг үнэлэхээр хуулийн төслийн зорилго, зорилтыг сонгож авсан дараах зохицуулалтуудтай харьцуулан дүн шинжилгээ хийлээ.

**Төв банк (Монголбанк)-ны тухай хуульд нэмэлт, өөрчлөлт оруулах тухай хуулийн 3 дугаар зүйлийн 3.1, 10 дугаар зүйлийн 10.1, 10.2 дахь заалтад дүн шинжилгээ хийсэн байдал:**

|  |
| --- |
| **3 дугаар зүйл. Төв Банк /Монголбанк/-ны эрх зүйн байдал**  **1. Монгол Улсын хэмжээнд төрийн мөнгөний бодлогыг тодорхойлж, хэрэгжүүлэх эрх бүхий байгууллагыг Монгол Улсын Төв Банк гэнэ. Монгол Улсын Төв Банкийг Монголбанк гэж нэрлэнэ. Монголбанкны төв нь Монгол Улсын нийслэлд байрлана.** |

|  |
| --- |
| **10 дугаар зүйл. Мөнгөний бодлогыг тодорхойлж, хэрэгжүүлэх**  **1. Монголбанк нь мөнгөний бодлогыг тодорхойлж, хэрэгжүүлнэ.**  **2. Монголбанк мөнгөний бодлогын хэрэгжилтийг тухайн санхүүгийн жил дуусгавар болсноос хойш зургаан сар тутам нэг удаа Улсын Их Хурлын Эдийн засгийн асуудал хариуцсан байнгын хороонд танилцуулах бөгөөд түүнд дараах асуудлыг тусгасан байна:**  **1/ Монголбанкнаас баримталж буй мөнгөний бодлогын зорилт, түүний биелэлтийн явц буюу үнийн тогтвортой байдлыг хэрхэн хангасан байдал болон цаашид хэрэгжүүлэх арга хэмжээ;**  **2/Санхүүгийн тогтвортой байдлыг банкны хяналт, үндэсний төлбөрийн системийн хяналтаар дамжуулан хэрхэн хангасан байдал, түүнд нөлөөлсөн хүчин зүйл, шалтгааныг тайлбарласан дүгнэлт.** |

Төв банкны улс төрийн бие даасан, хараат бус байдлыг тодорхойлохдоо тусдаа хуулийн этгээдийн чадвартай байх, өөрт олгосон мэдлийн хүрээнд аливаа үйл ажиллагаа явуулахдаа бусад этгээдээс чиглэл, үүрэг, зөвлөмж авдаггүй байх, шүүхээс бусад этгээд гаргасан шийдвэрийг нь цуцлахгүй байх шалгуурыг авч үздэг.

Одоогийн хүчин төгөлдөр мөрдөгдөж байгаа хуулийн дагуу Монголбанк дараа жил баримтлах мөнгөний бодлогыг боловсруулж жил бүрийн 10 дугаар сарын 1-ний дотор Улсын Их Хуралд өргөн барьж батлуулдаг бөгөөд 2002-2016 оны хооронд “Төрөөс мөнгөний бодлогын талаар баримтлах үндсэн чиглэл”-ийн төслийг Улсын Их Хурлаар хэлэлцэж батлахдаа Монголбанкны үндсэн зорилтын хүрээнд боловсруулсан бодлогын баримт бичигт нэмэлт заалт тусгах, үүрэг оноох зэргээр өөрчилсөн байдаг бөгөөд Монголбанкны боловсруулсан мөнгөний бодлогын үндсэн чиглэлийн төсөлд Улсын Их Хурлаас 2011 оноос эхлэн эдийн засгийн өсөлтийг дэмжих, санхүүгийн тогтвортой байдлыг хангах зэрэг Монголбанкны дагалдах зорилтуудыг “үнийн тогтвортой байдлыг хангах” үндсэн зорилтоос дээгүүр онцлон тавьж, холбогдох арга хэмжээ авахыг Монголбанкинд даалгаж байжээ.

Мөн Улсын Их Хурлаас Төв банкны үндсэн үйл ажиллагаанд хамааралгүй /Quasi fiscal/ буюу төсвийн шинжтэй хөтөлбөрийг Засгийн газартай хамтран хэрэгжүүлэх, эдийн засгийг сэргээх олон төрлийн арга хэмжээ авах үүргийг Улсын Их Хурал тогтоол гаргах замаар Монголбанкинд ногдуулах болсон нь Төв банкны мөнгөний бодлогод шууд болон шууд бусаар нөлөөлсөөр иржээ.

Дээрх байдлаас үүдээд Монголбанк нь улс төрөөс хараат байх эрсдэл үүсээд байгааг мэргэжилтэн, судлаач, хэвлэл мэдээллийн байгууллага ихээр ярьж, бичих болсон байна.

Төв банк нь мөнгөний бодлогыг боловсруулж Хууль тогтоох байгууллага буюу Улс төрийн байгууллагаар батлуулдаг ба тухайн байгууллага нь Төв банкны боловсруулсан мөнгөний бодлогын баримт бичигт нэмэлт, өөрчлөлт оруулдаг уг тогтолцоог халснаар Төв банкны бие даасан, хараат бус байдлын талаар олон улсад тогтсон нийтлэг зарчим, жишигт ойртох нөхцөл бүрдэнэ.

Иймд хуулийн төсөлд Төрийн мөнгөний бодлогыг Монголбанк өөрөө тодорхойлж, хэрэгжүүлэх бөгөөд Улсын Их Хуралд зөвхөн хэрэгжилтийг танилцуулж байхаар зохицуулсан байгаа нь Монголбанкны улс төрийн хараат бус байдлыг нэмэгдүүлэх, Улсын Их Хурал, Засгийн газраас хараат бусаар мөнгөний бодлогыг тодорхойлдог, хэрэгжүүлдэг байх эрх зүйн орчинг бүрдүүлэх зорилгод нийцсэн, уг зорилгыг хангах боломжтой байдлаар томьёологдсон байна.

**Төв банк (Монголбанк)-ны тухай хуульд нэмэлт, өөрчлөлт оруулах тухай хуулийн 4 дүгээр зүйлийн 4.1 дэх заалтад дүн шинжилгээ хийсэн байдал:**

|  |
| --- |
| **4 дүгээр зүйл. Монголбанкны үндсэн зорилт**  **1. Монголбанкны үндсэн зорилт нь үнийн тогтвортой байдлыг хангахад оршино.** |

Монгол Улсын 1991 онд нэгдэн орсон Олон улсын валютын сангийн үүсгэн байгуулах гэрээний 4 дэх зүйлийн 4.1.1-т заасны дагуу уг олон улсын гэрээний гишүүн улс орнууд нь "үнийн тогтвортой байдал бүхий эдийн засгийн хөгжилд чиглэсэн эдийн засгийн болон санхүүгийн бодлого хэрэгжүүлэх" үүрэгтэй бөгөөд үүний дагуу "үнийн тогтвортой байдлыг хангах" мөнгөний бодлогын зорилтыг хуульчилж, түүнд чиглэсэн үйл ажиллагаа явуулах нөхцөлийг хангах үүргийг мөн хүлээдэг.

Дээрх олон улсын гэрээний гишүүн улс орнуудаас эрх зүйн тогтолцоо - бүл, эдийн засаг, соёл, түүх, газар зүйн байршил, индекст өндөр үнэлгээ авсан зэргээрээ Монгол улсын хууль, эрх зүйн орчинг харьцуулж дүгнэхэд тохиромжтой Польш, Өмнөд Солонгос, Швед, Герман, Япон зэрэг улсуудын Төв банкны тухай хуулийг судалж үзэхэд Төв банкны нь үндсэн зорилт нь “Үнийн тогтвортой байдал”-ыг хангах болохыг шууд зааж өгсөн байна.

Монгол улсын хувьд Төв банк (Монголбанк)-ны тухай хуульд “Монголбанкны үндсэн зорилт нь үндэсний мөнгөн тэмдэгт-төгрөгийн тогтвортой байдлыг хангах” гэж тодорхойгүй заасан бөгөөд Монголбанкнаас боловсруулж, Улсын Их Хурлаас баталсан төрийн мөнгөний бодлогын үндсэн чиглэлд “үнийн тогтвортой байдлыг хангах” үндсэн зорилттой зэрэгцүүлэн макро эдийн засаг, банк санхүүгийн тогтвортой байдлыг хангах, санхүүгийн зах зээлийн дэд бүтэц, түүний институцийг бэхжүүлэх зорилт агуулагдсанаас гадна тэдгээр нь үндсэн зорилттой харшилдах тохиолдлоос сэргийлэх зорилгоор тодорхой эрэмбэ дараалал зааж өгөөгүй зэргээс “үнийн тогтвортой байдлыг хангах” нь Монголбанкны үндсэн зорилт байх зохицуулалт хэрэгжихгүй байна гэж дүгнэлтэд хүргэжээ.

Иймд Монголбанкны үндсэн зорилтыг “үнийн тогтвортой байдлыг хангах” хэмээн хуулийн төсөлд шууд тусгасан байгаа нь Монголбанк нь өөрийн үндсэн зорилтод нийцэхгүй чиглэл, зөвлөмжийг биелүүлэх, үндсэн зорилтын өмнө өөр бусад зорилтыг тавих, үүнээс үүдэн Монголбанкны үндсэн зорилт алдагдах явдлыг зогсоож, бие даасан, хараат бусаар “үнийн тогтвортой байдлыг хангах” үндсэн зорилтот үйл ажиллагаагаа явуулах эрх зүйн орчин бүрдүүлэх боломжтой байна.

**Төв банк (Монголбанк)-ны тухай хуульд нэмэлт, өөрчлөлт оруулах тухай хуулийн 26 дугаар зүйлийн 26.6, 26.9, 27.3 дахь заалтад дүн шинжилгээ хийсэн байдал:**

|  |
| --- |
| **26 дугаар зүйл. Монголбанкны удирдлага**  **6. Монголбанкны Ерөнхийлөгч, Тэргүүн дэд ерөнхийлөгч, Дэд ерөнхийлөгчийг дор дурдсан тохиолдолд албан тушаалаас нь чөлөөлөх асуудлыг тэдгээрийг нэр дэвшүүлсэн этгээдээс санал оруулснаар Улсын Их Хурлын нийт гишүүдийн олонхийн саналаар шийдвэрлэнэ:**  **1/ Энэ хуулийн 27 дугаар зүйлийн 3 дахь хэсэгт заасан шаардлага хангахгүй болсон;**  **2/ Эрүүл мэндийн байдлын улмаас албан үүргээ гүйцэтгэх боломжгүй болсныг холбогдох байгууллага тогтоосноор, уг албан тушаалаас сайн дураар чөлөөлж өгөхийг хүссэн;**  **3/ Үүрэгт ажлаас санаатайгаар биелүүлээгүйгээс Монголбанкны эрх ашиг хохирол учруулсан болохыг шүүхээс тогтоосон;**  **4/ Гэмт хэрэг үйлдсэн гэм буруутай болохыг тогтоосон шүүхийн шийдвэр хүчин төгөлдөр болсон.**  **9. Энэ хуульд зааснаас бусад тохиолдолд Монголбанкны Ерөнхийлөгч, Тэргүүн дэд ерөнхийлөгч, Дэд ерөнхийлөгч, Мөнгөний бодлогын зөвлөлийн гишүүнийг албан тушаалаас чөлөөлөхийг хориглоно.** |

|  |
| --- |
| **27 дугаар зүйл. Монголбанкны Мөнгөний бодлогын зөвлөл**  **3. Монголбанкны Ерөнхийлөгч, Тэргүүн дэд ерөнхийлөгч, Дэд Ерөнхийлөгч болон Мөнгөний бодлогын зөвлөлийн гишүүн нь дараах шалгуурыг хангасан байна:**  **1/ Монгол Улсын Иргэн, ял шийтгэлгүй байх;**  **2/ Банк, санхүүгийн салбарт мэргэжлээрээ 10- арван таваас дээш жил ажилласан ажлын дадлага туршлагатай;**  **3/ Макро эдийн засаг, Мөнгөний бодлогын чиглэлээр дээд боловсролын магистр буюу түүнээс дээш зэрэгтэй;**  **4/ Ашиг сонирхлын зөрчилгүй.** |

Төв банкны улс төрийн бие даасан, хараат бус байдлыг тодорхойлохдоо бодлого боловсруулж шийдвэр гаргах түвшний албан тушаалтан, удирдлагын эрх зүйн байдал, томилгоо, чөлөөлөх асуудлыг нарийн тусгаж зохицуулах, бусад этгээдтэй харилцах хүрээг зааж тогтоосон байх шалгуурыг авч үздэг.

Монголбанкны удирдлагын бүрэн эрхийн хугацаа хуульд 6 жил гэж заасан боловч 1991-2016 оны хооронд Монголбанкны Ерөнхийлөгч нийт 7 удаа томилогдож, үүнээс зөвхөн 1 хүн бүрэн 6 жилийн хугацаанд албан тушаал хашсан ба Монголбанкны Ерөнхийлөгчийн бүрэн эрхийн дундаж хугацаа 3.7 жил байна.

Мөн Монголбанкны удирдлага сонгуулийн дараа бүрэн эрхийн хугацаа дуусахаас өмнө өөрийн хүсэлтээр ажлаас чөлөөлөгдөх өргөдлөө өгдөг, ажлаас чөлөөлөгдсөн шалтгаан нь бодит байдалд хуульд заасан үндэслэлээс өөр байдаг бөгөөд Улсын Их Хурлаас Монголбанкны удирдлагын томилгоо бүрэн хараат байдгаас мэргэжлийн болон ёс зүйн шалгуур бага тавьж, улс төрийн намын эрх ашигт нийцсэн хүнийг Төв банкны удирдлагаар томилдог талаар судалгаагаар тогтоожээ.

Энэ нь одоогийн Төв банк (Монголбанк)-ны тухай хуулиар Монголбанкны удирдлагад тавигдах шаардлагыг зохицуулаагүй, чөлөөлөх үндэслэл, журмыг хэт ерөнхий байдлаар зохицуулсантай холбоотой юм.

Иймд хуулийн төсөлд Монголбанкны удирдлагад тавигдах шаардлага, албан тушаалаас нь чөлөөлөх үндэслэл, журмыг нарийн тусгаж зохицуулсан байгаа нь Монголбанкны удирдлага нь улс төрөөс хараат бусаар Монголбанкны үндсэн зорилтыг хангахад чиглэгдсэн шийдвэр гаргаж ажиллах эрх зүйн орчинг бүрдүүлэхээр байна гэсэн дүгнэлтэд хүрч байна.

**Төв банк (Монголбанк)-ны тухай хуульд нэмэлт, өөрчлөлт оруулах тухай хуулийн 27 дугаар зүйлийн 27.1 дэх заалтад дүн шинжилгээ хийсэн байдал:**

|  |
| --- |
| **27 дугаар зүйл. Монголбанкны Мөнгөний бодлогын зөвлөл**  **1. Монголбанк нь энэ хуульд заасан Монголбанкны үндсэн зорилтод чиглэсэн үйл ажиллагааны бодлогыг тодорхойлох, хэрэгжилтэд хяналт тавих чиг үүрэг бүхий Мөнгөний бодлогын зөвлөлтэй байна.** |

Гадаадын улс орнуудын төв банкны удирдлага, засаглалд нэг хүний удирдлагаас илүүтэй хамтын удирдлагын зарчмын дагуу шийдвэр гаргах хууль, эрх зүйн орчинг бүрдүүлсэн байдаг нь Төв банкны бие даасан, хараат бус байдлыг илтгэх нэг чухал үзүүлэлт болно.

Одоо хүчин төгөлдөр мөрдөгдөж буй Төв банк (Монголбанк)-ны тухай хуулиар Улсын Их Хурлаас томилогдсон Монголбанкны Ерөнхийлөгч Монголбанкийг удирдах, шийдвэр гаргах бүхий л бүрэн эрхийг эдэлж, Монголбанкны мөнгөний бодлогыг хэрэгжүүлэх, өөрийн хөрөнгөнд нөлөөлөх шийдвэрийг Монголбанкны Ерөнхийлөгч дангаар гаргаж байгаа нь Монголбанкны бие даасан, хараат бус байдлыг хангах зохицуулалт дутмаг байгаатай холбоотой юм.

Олон улсын төлбөр тооцооны банкнаас гаргасан "Төв банкны засаглалын асуудлууд" сэдэвт судалгаанд хамрагдсан 101 улсын Төв банкны хуулиас үзэхэд талаас илүү хувь нь бодлогын зөвлөл, хамтын шийдвэр гаргах механизмд суурилсан бүтэцтэй байна.

Энэ дагуу Монголбанкинд мөнгөний бодлогын талаар хамтын шийдвэр гаргадаг, харилцан хяналт бүхий хороо байгуулж, эрх зүйн байдлыг баталгаажуулснаар уг асуудлыг шийдвэрлэх боломжтой юм. Монголбанкны үйл ажиллагаа, санхүүгийн байдалд хяналт тавих чиг үүрэгтэй хяналтын зөвлөлийн үйл ажиллагаа нь асуудлыг үүсэхээс урьдчилан сэргийлэх хаалт болж чадахгүй. Мөн Монголбанкны Ерөнхийлөгчийн 2012 оны тушаалаар байгуулсан "Мөнгөний бодлогын зөвлөл" нь Монголбанкны Ерөнхийлөгчид зөвхөн "зөвлөх" эрхтэй бөгөөд уг зөвлөлөөр хэлэлцүүлэх асуудлыг Монголбанкны Ерөнхийлөгч шийдвэрлэдгээс мөнгөний бодлогын зорилтод нөлөөлөх төсвийн шинжтэй чанартай санхүүжилтийн олон асуудлыг уг зөвлөлөөр хэлэлцээгүй, шийдвэрлэсэн болохыг мэргэжилтнүүд дурдаж байсан.

Хуулийн төслөөр Мөнгөний бодлогын зөвлөлийн бүрэн эрх, шийдвэр гаргах журам, гишүүдийн оролцоог зохицуулсан байх тул Монголбанкны удирдлагын шийдвэр гаргалтад шууд нөлөөлөх боломжтой байхаар тусгагдсан байна. Ингэснээр Монголбанкнаас гарч буй шийдвэр, үйл ажиллагаа нь нэг хүний удирдлагад төвлөрч байгааг зогсоох, хамтын удирдлагын зарчмыг нэвтрүүлэх боломжтой байна гэж дүгнэлээ.

**Төв банк (Монголбанк)-ны тухай хуульд нэмэлт, өөрчлөлт оруулах тухай хуулийн 31 дүгээр зүйлийн 31.6, 31.7 дахь заалтад дүн шинжилгээ хийсэн байдал:**

|  |
| --- |
| **31 дүгээр зүйл. Монголбанкнаас Засгийн газартай харилцах**  **6. Засгийн газраас Монголбанкинд зөвлөмж, чиглэл өгөхийг хориглоно.**  **7. Энэ хуулийн 18 дугаар зүйлд зааснаас зөвшөөрснөөс бусад байдлаар Засгийн газарт зээл олгох, засгийн газрын үнэт цаасыг худалдан авахыг хориглоно.** |

Төв банкны үйл ажиллагаа, санхүүгийн бие даасан байдал нь Төв банкинд Засгийн газрын зардлыг санхүүжүүлэх хязгаарыг тогтоох, мөнгөний бодлогын шийдвэр гаргахдаа Засгийн газрын оролцоо маш бага эсвэл огт оролцоогүй байх, санхүүгийн үйл ажиллагаа явуулах өөрийн хөрөнгө, чадавхтай байх зэрэг үзүүлэлтээр илэрдэг байна.

Төв банк (Монголбанк)-ны тухай хуульд Монголбанк Засгийн газраас хараат бус байх тухай заасан боловч "Засгийн газарт зээл олгох", "Засгийн газрын үнэт цаасыг худалдан авах, зуучлан борлуулах", "Санхүүгийн зуучлагчийн үүрэг гүйцэтгэх"-ээс өөр хэлбэрээр харилцах болон Улсын Их Хурал, Засгийн газраас Монголбанк, түүний удирдлагад Засгийн газрын төсөл, хөтөлбөр хэрэгжүүлэх, санхүүжүүлэх, бусад асуудлаар зөвлөмж, чиглэл өгөхийг хязгаарласан, хориглосон зохицуулалт байдаггүй.

Мөн Төв банкны хэрэгжүүлж буй мөнгөний бодлоготой Засгийн газрын аливаа шийдвэр зөрөлдсөн тохиолдолд Монголбанкнаас мэдэгдэхээс өөрөөр зохицуулах боломжгүй байдаг.

Үүний улмаас Монголбанкнаас төсвийн алдагдлаас гадна төсөл, арга хэмжээний санхүүжилтийн зорилготой зээл, үнэт цаас худалдах, худалдан авах үйл ажиллагааг Засгийн газартай харилцах хүрээнд хэрэгжүүлсэн нь Монголбанкны бие даасан, хараат бус байдлын үзүүлэлтийг бууруулсан байна.

Тухайлбал, Монголбанк хуульд заасны дагуу хүүгийн нэгдсэн бодлого явуулж байгаа боловч Засгийн газартай хамтран эсвэл дангаараа төсвийн шинж чанартай хөтөлбөр, арга хэмжээг зах зээлийн түвшнээс доогуур хүүгээр санхүүжүүлсэн нь хүүгийн нэгдсэн бодлогыг алдагдуулахад хүргэсэн. Мөн Монголбанк үнийн түвшний тогтвортой байдлыг хангах зорилтын хүрээнд мөнгөний бодлогын хэрэгслийг ашиглах ёстой боловч банк, Засгийн газраар дамжуулан төсвийн шинжтэй арга хэмжээний хүрээнд иргэн, ашгийн төлөө хуулийн этгээд-компани нь Монголбанкнаас шууд бусаар санхүүжилт авах нөхцөл бүрдүүлжээ.

Иймд хуулийн төсөлд засгийн газраас зөвлөмж, чиглэл өгөх, хуульд зааснаас бусад тохиолдолд Монголбанк Засгийн газарт зээл олгох, Засгийн газрын үнэт цаасыг худалдах, худалдан авахыг хориглосон уг зохицуулалт нь Монголбанкнаас УИХ, Засгийн газартай зөвхөн хуульд заасан асуудлаар харилцдаг түүний үндсэн зорилго, үйл ажиллагаанд хамааралгүй хуулиар зөвшөөрөөгүй асуудлаар харилцах болон зөвлөмж чиглэл өгөхийг хориглосон агуулгатай байх тул Монголбанкны бие даасан хараат бус байдлыг хангалттай түвшинд хүргэх хуулийн төслийн зорилгод нийцсэн байна.

**4.2 “Практикт хэрэгжих боломж” шалгуур үзүүлэлтийн хүрээнд хийсэн үнэлгээ:**

Хуулийн төслийн зохицуулалт нь практикт хэрэгжих боломжтой эсэхийг үнэлэхээр хуулийн төслөөс сонгож авсан дараах зохицуулалтын талаар туршсан байдалд дүн шинжилгээ хийх, санал авч дүгнэлт гаргах замаар үр нөлөөг нь судаллаа.

**Төв банк (Монголбанк)-ны тухай хуульд нэмэлт, өөрчлөлт оруулах тухай хуулийн 27 дугаар зүйлийн 27.1, 27.7 дахь заалтад дүн шинжилгээ хийсэн байдал:**

|  |
| --- |
| **27 дугаар зүйл. Монголбанкны Мөнгөний бодлогын зөвлөл**  **1. Монголбанк нь энэ хуульд заасан Монголбанкны үндсэн зорилтод чиглэсэн үйл ажиллагааны бодлогыг тодорхойлох, хэрэгжилтэд хяналт тавих чиг үүрэг бүхий Мөнгөний бодлогын зөвлөлтэй байна.**  **7. Бодлогын зөвлөлийн хурлыг хурал даргалагч жилд дөрвөөс доошгүй удаа зарлан хуралдуулна. Зөвлөлийн гурваас доошгүй гишүүн санал гаргасан тохиолдолд Зөвлөлийн ээлжит бус хурлыг зарлан хуралдуулна.** |

Олон улсын төлбөр тооцооны банкнаас гаргасан "Төв банкны засаглалын асуудлууд" сэдэвт судалгаанд хамрагдсан 101 улсын Төв банкны хуулиас үзэхэд талаас илүү хувь нь бодлогын зөвлөлтэй байхаар зохицуулсан байдаг.

Монгол улсын хувьд Төв банк (Монголбанк)-ны тухай хуулийн 27 дугаар зүйлийг үндэслэн "Мөнгөний бодлогын зөвлөл"-ийг Монголбанкны Ерөнхийлөгчийн 2012 оны тушаалаар орон тооны бус бүтэцтэйгээр байгуулж уг тушаалын хавсралтаар ажиллах журмыг баталсан байдаг.

Иймд Мөнгөний бодлогын зөвлөл байгуулан ажиллуулж байгаа туршилтын бодит үр дүнд үндэслэн шинэ чиг үүрэг, эрх зүйн байдалтай Мөнгөний бодлогын зөвлөл байгуулах боломжтой эсэх болон "Мөнгөний бодлогын зөвлөл"-ийн ээлжит болон ээлжит бус хурлыг хуралдуулах тоо, журмын талаар зохицуулсан зохицуулалтыг шууд хэрэгжих боломжтой эсэх талаар дүн шинжилгээ хийлээ.

Дээр дурдсан "Мөнгөний бодлогын зөвлөл"-ийн ажиллах журмаас үзэхэд одоогийн "Мөнгөний бодлогын зөвлөл" нь Монголбанкны Ерөнхийлөгчид зөвхөн "зөвлөх" эрхтэй бөгөөд уг зөвлөлөөр хэлэлцүүлэх асуудал, хуралдах товыг Монголбанкны Ерөнхийлөгч шийдвэрлэдэг байна.

Ийнхүү Мөнгөний бодлогын зөвлөл байгуулснаар өнгөрсөн хугацаанд тус зөвлөл нь жилд 2-оос доошгүй хуралдаж 14 удаа мөнгөний бодлогын мэдэгдлийг гаргаад байна. Тухайлбал, хамгийн сүүлд Монголбанкны Мөнгөний бодлогын зөвлөл нь 2016 оны 12 дугаар сарын 19-ны өдөр хуралдсан байх бөгөөд энэ хурлаар мөнгөний бодлогын хүүг хэвээр хадгалах болон бууруулах хувилбарыг авч хэлэлцэн Бодлогын хүүг 1.0 нэгж хувиар бууруулж, 14.0 хувь болгох шийдвэр гаргасан байна.

Төв банк (Монголбанк)-ны тухай хуульд нэмэлт өөрчлөлт оруулах хуулийн төсөлд тусгагдсаны дагуу Мөнгөний бодлогын зөвлөлийн эрх зүйн байдлыг шинээр тусгаж, тогтмол хуралдан хуулиар олгогдсон бүрэн эрхийнхээ хэмжээнд тодорхой шийдвэр гаргадаг байхаар зохицуулсан нь практик хэрэгжих боломжтой эсэх талаар Монголбанкнаас санал авахад “Одоогоор Монголбанкинд Мөнгөний бодлогын зөвлөл гэсэн орон тооны бус зөвлөл ажилладаг бөгөөд Монголбанкны Ерөнхийлөгч жил бүр тушаал гарган уг зөвлөлийн тухайн жилд хуралдах товыг баталж, хурлыг удирдан явуулдаг. Мөнгөний бодлогын зөвлөлийн хурлаар хэлэлцэгдэх асуудал нь шинэ тоон мэдээлэл зарлагдаж гарсны дараа түүн дээр үндэслэж хийсэн макро эдийн засгийн бодлогын шинжилгээ байдаг. Ялангуяа бодит эдийн засгийн өсөлт, ДНБ-ний статистик тоо нь улирлаар гардаг бөгөөд гарахдаа улирал дууссаны дараа сард зарлагддаг. Үүний дараа төсөөлөл, бодлогын шинжилгээний тооцооллыг шинэчлэн бодлогын шийдвэр гаргах эсэхийг тодорхойлдог. Иймд Мөнгөний бодлогын зөвлөлийн хурлыг жилд 4 удаа хуралдуулах нь тохиромжтой байх төдийгүй олон улсын жишигт нийцэж байна. Түүнчлэн 2015-2017 онд Мөнгөний бодлогын зөвлөлийн хурлыг 4 удаа хуралдахаар товлож хуралдаж байна. Иймээс хуулийн төсөлд заасны дагуу хурал даргалагч Мөнгөний бодлогын зөвлөлийн хурлыг жилд дөрвөөс доошгүй удаа хуралдуулахаар зохицуулсныг дэмжиж байна” гэжээ.

Эдгээрээс үзэхэд одоо хүчин төгөлдөр мөрдөгдөж буй хуулийн дагуу Монголбанкны Ерөнхийлөгчийн тушаалаар томилогдсон бүрэлдэхүүнтэй Монголбанкны Мөнгөний бодлогын зөвлөл нь зөвхөн Монголбанкны Ерөнхийлөгчид зөвлөх эрх хэмжээтэй бөгөөд тодорхой шийдвэр гаргах бүрэн эрхгүй боловч жил бүр хуралдаж, мөнгөний бодлогын мэдэгдэл гаргаж байгаа туршлагад үндэслэн Төв банк (Монголбанк)-ны тухай хуульд нэмэлт өөрчлөлт оруулах хуулийн төсөлд тусгагдсаны дагуу Мөнгөний бодлогын зөвлөлийн эрх зүйн байдлыг шинээр тусгаж, тогтмол хуралдан хуулиар олгогдсон бүрэн эрхийнхээ хэмжээнд тодорхой шийдвэр гаргадаг, Монголбанкны үндсэн зорилтод чиглэсэн үйл ажиллагааны бодлогыг тодорхойлох, хэрэгжилтэд хяналт тавих чиг үүрэг бүхий Мөнгөний бодлогын зөвлөлтэй байх боломжтой бөгөөд "Мөнгөний бодлогын зөвлөл"-ийн хурлыг хуралдуулах тоо, журмын талаар зохицуулсан зохицуулалтыг шууд хэрэгжих боломжтой байна гэсэн дүгнэлтэд хүрлээ.

Түүнчлэн Мөнгөний бодлогын зөвлөл байгуулах, түүний хурлыг хуралдуулахад практикт учирч болох аливаа хүндрэл, бэрхшээл тулгарахааргүй байх тул уг зохицуулалтыг практикт шууд хэрэгжих боломжтой гэж дүгнэлээ.

**“Ойлгомжтой байдлыг судлах” шалгуур үзүүлэлтийн хүрээнд хийсэн үнэлгээ:**

Хуулийн төсөл нь хэрэгжүүлэх, хэрэглэх этгээдэд ойлгомжтой байдлаар томьёологдсон эсэхийг тогтоох зорилгоор Монголбанкнаас санал авахад хуулийн төслийн ойлгомжтой байдал гэсэн шалгах хэрэгслийн хүрээнд ойлгомжгүй байгаа зохицуулалт байхгүй тухай дараах саналаа ирүүлсэн байна.

|  |  |  |  |
| --- | --- | --- | --- |
| № | **Санал ирүүлсэн байгууллагын нэр** | **Саналын агуулга** | **Ойлгомжгүй байгаа хуулийн төслийн зохицуулалт** |
| 1 | Монголбанк | Төв банк (Монголбанк)-ны тухай хуульд нэмэлт, өөрчлөлт оруулах тухай хуулийн төсөл нь зөв ойлгож, хэрэгжүүлэх боломжтой байдлаар боловсруулагдсан байна. | - |

Түүнчлэн энэхүү шалгах хэрэгслийн дагуу хуулийн төслийг Хууль тогтоомжийн тухай хуулийн 29 дүгээр зүйлд заасан хууль тогтоомжийн төслийн эх бичвэрийн агуулгад тавих нийтлэг шаардлага, 30 дугаар зүйлд заасан хуулийн төслийн хэл зүй, найруулгад тавих нийтлэг шаардлагад нийцүүлэн боловсруулсан эсэхийг Хууль тогтоомжийн тухай хуулийн дараах заалтад заасан шаардлагыг хангасан эсэхэд хариулт өгөх замаар шалгалаа.

|  |  |
| --- | --- |
| **Хууль тогтоомжийн тухай хуулийн 29 дүгээр зүйлд заасан Хуулийн төслийн эх бичвэрийн агуулгад тавих нийтлэг шаардлага** | |
| **Хууль тогтоомжийн тухай хуулийн зохицуулалт** | **Хуулийн төслийн зохицуулалтад үнэлгээ хийсэн байдал** |
| 29.1.1.Монгол Улсын Үндсэн хууль, Монгол Улсын олон улсын гэрээнд нийцсэн, бусад хууль, үндэсний аюулгүй байдлын үзэл баримтлалтай уялдсан байх; | 1. Монгол улсын Үндсэн хуулийн Хоринтавдугаар дугаар зүйлийн 7 дахь хэсэгт заасан Улсын Их Хурлын онцгой бүрэн эрх "Төрийн ... мөнгөний бодлогын үндсэн чиглэлийг тодорхойлох"-той хуулийн төслийн хэд хэдэн зохицуулалтаар дурдсан Монголбанк мөнгөний бодлогыг өөрөө тодорхойлж хэрэгжүүлэх, Улсын Их Хурлаас жил бүр мөнгөний бодлогын үндсэн чиглэлийг хэлэлцэн баталж буй явдлыг өөрчилж, зөвхөн мөнгөний бодлогын хэрэгжилтийн талаар жил бүр танилцуулж байх тухай зохицуулалт нь уялдаж буй эсэхийг шалгаж үзлээ. Монгол Улсын Үндсэн Хуулийн Улсын Их Хурлаас төрийн мөнгөний бодлогын үндсэн чиглэл буюу "үнийн тогтвортой байдлыг хангаж энэ хүрээнд санхүүгийн тогтвортой байдлыг хангаж үндэсний эдийн засгийн тэнцвэртэй хөгжлийг дэмжих"-ийг Төв банкны тухай хуульд тусган баталсны дагуу Монголбанк нь мөнгөний бодлогыг тодорхойлж байхаар зохицуулагдсан байх тул нийцэж байна гэж дүгнэлээ.  2. Хуулийн төслийн зохицуулалтууд нь Монгол Улсын олон улсын гэрээнд нийцэх бөгөөд хүчин төгөлдөр мөрдөгдөж байгаа бусад хууль тогтоомжтой зөрчилдөх зохицуулалт агуулаагүй байна.  Иймд уг шаардлагыг хангасан байна. |
| 29.1.2.тухайн хуулиар зохицуулах нийгмийн харилцаанд хамаарах асуудлыг бүрэн тусгасан байх; | Уг шаардлагыг хангасан байна. |
| 29.1.3.тухайн хуулиар зохицуулах нийгмийн харилцааны хүрээнээс хальсан асуудлыг тусгахгүй байх; | Уг шаардлагыг хангасан байна. |
| 29.1.4.тухайн хуулиар зохицуулах нийгмийн харилцаанд үл хамаарах хуульд нэмэлт, өөрчлөлт оруулах буюу хүчингүй болсонд тооцох тухай заалт тусгахгүй байх; | Уг шаардлагыг хангасан байна. |
| 29.1.5.зүйл, хэсэг, заалт нь хоорондоо зөрчилгүй байх; | Уг шаардлагыг хангасан байна. |
| 29.1.6.хэм хэмжээ тогтоогоогүй, тунхагласан шинжтэй буюу нэг удаа хэрэгжүүлэх заалт тусгахгүй байх; | Уг шаардлагыг хангасан байна. |
| 29.1.7.бусад хуулийн заалтыг давхардуулан заахгүйгээр шаардлагатай бол түүнийг эш татах, энэ тохиолдолд эшлэлийг тодорхой хийж, хуулийн нэр болон хэвлэн нийтэлсэн албан ёсны эх сурвалжийг бүрэн гүйцэд заасан байх; | Хуулийн төслийн хүрээнд бусад хуулийн заалтыг давхардуулан заасан, эш татсан зохицуулалт агуулагдаагүй байх тул энэ шаардлагыг хангасан байна. |
| 29.1.8.тухайн хуулиар зохицуулах нийгмийн харилцаа, хуулийн үйлчлэх хүрээ, эрх зүйн харилцаанд оролцогч хүн, хуулийн этгээдийн эрх, үүрэг, зохицуулалтад удирдлага болгох, харгалзан үзэх нөхцөл байдал, нийтийн эрх зүйн этгээдийн чиг үүрэг, эрх хэмжээ, тэдгээрийг биелүүлэх журам; | Уг шаардлагыг хангасан байна. |
| 29.1.9.шаардлагатай тохиолдолд эрх зүйн хэм хэмжээг зөрчсөн этгээдэд хүлээлгэх хариуцлагын төрөл, хэмжээ, хуулийн хүчин төгөлдөр болох хугацаа, хууль буцаан хэрэглэх тухай заалт, хуулийг дагаж мөрдөх журмын зохицуулалт, бусад хуулийн зүйл, заалтыг хүчингүй болсонд тооцох, хасах заалт; | Зарим талаараа уг шаардлагыг хангасан байна.  Хуулийн төслийн 27 дугаар зүйлд Мөнгөний бодлогын зөвлөлийн эрх зүйн байдал, бүрэн эрхийн зохицуулсан байх бөгөөд бүрэн эрхээ хэтрүүлэх, хэрэгжүүлэхгүй байх зэрэг зөрчил илэрсэн тохиолдолд хэрхэн хариуцлага тооцох тухай зохицуулаагүй байна. |
| 29.1.10.шаардлагатай тохиолдолд бусад хуульд нэмэлт, өөрчлөлт оруулах болон хууль хүчингүй болсонд тооцох тухай дагалдах хуулийн төслийг боловсруулсан байх; | Хуулийн төсөлтэй холбогдуулан нэмэлт, өөрчлөлт оруулах хуулийн төслийн талаар үзэл баримтлалд тусгагдаагүй байх бөгөөд дагалдах хуулийн төсөл боловсруулагдаагүй байна. |
| 29.1.11.хуулийн төсөл нь хуулийн зорилго гэсэн зүйлтэй байж болох бөгөөд зорилгод тус хуулиар хангахаар зорьж байгаа иргэний үндсэн эрх, бэхжүүлэх үндсэн зарчим, хүрэх үр дүнг тусгана. | Төв банк (Монголбанк)-ны тухай хуульд нэмэлт, өөрчлөлт оруулах тухай хуулийн төсөл байх тул зорилго гэсэн зүйлгүй байна. |
| **Хууль тогтоомжийн тухай хуулийн 30 дугаар зүйлд заасан Хуулийн төслийн хэл зүй, найруулгад тавих нийтлэг шаардлага** | |
| 30.1.1.Монгол Улсын Үндсэн хууль, бусад хуульд хэрэглэсэн нэр томьёог хэрэглэх; | Уг шаардлагыг хангасан байна. |
| 30.1.2.нэг нэр томьёогоор өөр өөр ойлголтыг илэрхийлэхгүй байх; | Уг шаардлагыг хангасан байна. |
| 30.1.3.үг хэллэгийг монгол хэл бичгийн дүрэмд нийцүүлэн хоёрдмол утгагүй товч, тодорхой, ойлгоход хялбараар бичих; | Уг шаардлагыг хангасан байна. |
| 30.1.4.хүч оруулсан нэр томьёо хэрэглэхгүй байх; | Уг шаардлагыг хангасан байна. |
| 30.1.5.жинхэнэ нэрийг ганц тоон дээр хэрэглэх. | Уг шаардлагыг хангасан байна. |

**“Хүлээн зөвшөөрөгдөх байдал” шалгуур үзүүлэлтийн хүрээнд хийсэн үнэлгээ:**

Энэ шалгуур үзүүлэлтийн хүрээнд хуулийн төслийн зохицуулалтыг хэрэглэх байгууллага хүлээн зөвшөөрч, хэрэгжүүлэх боломжтой эсэх тухай хуулийн төслийн зохицуулалтыннөлөөлөхүйц байдал, хэрэгжих боломжийн судалгааг хуулийн дараах зүйл, хэсэг, заалтын хүрээнд Монголбанкнаас санал авах байдлаар судалж, дүн шинжилгээ хийлээ.

**Төв банк (Монголбанк)-ны тухай хуульд нэмэлт, өөрчлөлт оруулах тухай хуулийн 26 дугаар зүйлийн 26.1 дэх заалтад дүн шинжилгээ хийсэн байдал:**

|  |
| --- |
| **26 дугаар зүйл. Монголбанкны удирдлага**  **1. Мөнгөний бодлогын зөвлөлийн шийдвэрийг хэрэгжүүлэх, Монголбанкны өдөр тутмын үйл ажиллагааг удирдан зохион байгуулах чиг үүргийг Улсын Их Хурлын даргаас нэр дэвшүүлж, Улсын Их Хурлаас томилсон Монголбанкны Ерөнхийлөгч хэрэгжүүлнэ.** |

Монголбанкнаас ирүүлсэн саналдаа “Монголбанкны Ерөнхийлөгч нь Монголбанкны үндсэн зорилтод чиглэсэн үйл ажиллагааны бодлогыг тодорхойлох, хэрэгжилтэд хяналт тавих чиг үүрэг бүхий Мөнгөний бодлогын зөвлөлийн шийдвэрийг хэрэгжүүлэх шинэ чиг үүргийг хуулийн төсөлд тусгаснаар Мөнгөний бодлогын шийдвэр бодитой хэрэгжих эрх зүйн орчинг бүрэлдэх тул уг зохицуулалтыг дэмжиж байна” гэжээ.

**Төв банк (Монголбанк)-ны тухай хуульд нэмэлт, өөрчлөлт оруулах тухай хуулийн 27 дугаар зүйлийн 27.1 дэх заалтад дүн шинжилгээ хийсэн байдал:**

|  |
| --- |
| **27 дугаар зүйл. Монголбанкны Мөнгөний бодлогын зөвлөл**  **1. Монголбанк нь энэ хуульд заасан Монголбанкны үндсэн зорилтод чиглэсэн үйл ажиллагааны бодлогыг тодорхойлох, хэрэгжилтэд хяналт тавих чиг үүрэг бүхий Мөнгөний бодлогын зөвлөлтэй байна.** |

Уг зохицуулалтын талаар Монголбанк ирүүлсэн саналдаа “Төв банк (Монголбанк)-ны тухай хуулийн 27 дугаар зүйлд заасныг үндэслэн Монголбанкны Ерөнхийлөгчид зөвлөх эрх бүхий "Мөнгөний бодлогын зөвлөл"-ийг Монголбанкны Ерөнхийлөгчийн 2012 оны тушаалаар орон тооны бус бүтэцтэйгээр байгуулж уг тушаалын хавсралтаар ажиллах журмыг батлан ажиллуулж байна. Уг зөвлөл нь байгуулагдсан цагаасаа хойш “Мөнгөний бодлогын зөвлөлийн ажиллах журам”-д заасны дагуу жил бүр 2-оос доошгүй хуралдаж мөнгөний бодлогын мэдэгдэл гарган ажиллаж байна. Иймд Монголбанкны "Мөнгөний бодлогын зөвлөл"-ийн эрх зүйн байдал, чиг үүргийг хуулиар тодорхойлж тодорхой шийдвэр гаргах бүрэн эрх олгохыг дэмжиж байна” гэжээ.

**Төв банк (Монголбанк)-ны тухай хуульд нэмэлт, өөрчлөлт оруулах тухай хуулийн 27 дугаар зүйлийн 27.8 дахь заалтад дүн шинжилгээ хийсэн байдал:**

|  |
| --- |
| **27 дугаар зүйл. Монголбанкны Мөнгөний бодлогын зөвлөл**  **8. Мөнгөний бодлогын зөвлөл нь мөнгөний бодлогыг тодорхойлж, хэрэгжилтэд хяналт тавих талаар дараах асуудлыг хэлэлцэж шийдвэрлэнэ:**  **1/ Мөнгөний бодлогын хэрэгслийн хүүний түвшинг тогтоох;**  **2/ Банкны заавал байлгах нөөцийн хувь хэмжээг тогтоох, банкны нөөцөд төлөх хүү, урамшууллын хувь хэмжээг тогтоох;**  **3/ Нээлттэй зах зээлийн үйл ажиллагаа явуулах нөхцөл, шалгуур тогтоох;**  **4/ Засгийн газарт олгох зээл болон засгийн газрын үнэт цаас худалдах, худалдан авах нөхцөлийг энэ хуульд заасныг баримтлан тогтоох;**  **5/ Мөнгөний бодлогын бусад хэрэгсэл ашиглах талаар шийдвэрлэх;**  **6/Гадаад валютын улсын нөөцийг эзэмшиж удирдах,гадаад валютын зохицуулалтыг хэрэгжүүлэх болон хуулиар тусгайлан заасан тохиолдолд Засгийн газрын тусгай сангийн удирдлагыг гэрээний үндсэн дээр хэрэгжүүлэхтэй холбоотой дүрэм, журам батлах;**  **7/ Төв банкны үйл ажиллагааны жилийн тайланг батлах;**  **8/ Энэ хуульд Мөнгөний бодлогыг тодорхойлж, хэрэгжүүлэхтэй холбоотойгоор Монголбанкнаас тогтоохоор заасан журам, хэм хэмжээний акт батлах;**  **9/ Монголбанкны Ерөнхийлөгч, Тэргүүн дэд ерөнхийлөгч, Дэд Ерөнхийлөгчийн үндсэн цалингийн хэмжээг тогтоох.** |

Уг зохицуулалтын талаар Монголбанк ирүүлсэн саналдаа “Төв банк (Монголбанк)-ны тухай хуулиар УИХ-аас томилогдсон Монголбанкны Ерөнхийлөгч Монголбанкийг удирдах, шийдвэр гаргах бүхий л бүрэн эрхтэй байгаа нь олон улс, гадаадын улс орнуудын төв банкны удирдлага, засаглалд тогтсон хамтын удирдлагын зарчмаас гажууд байна. Хэдийгээр “Мөнгөний бодлогын зөвлөл"-ийг Монголбанкны Ерөнхийлөгчийн 2012 оны тушаалаар орон тооны бус бүтэцтэйгээр байгуулж уг тушаалын хавсралтаар ажиллах журмыг баталсан байдаг боловч "Мөнгөний бодлогын зөвлөл" нь Монголбанкны Ерөнхийлөгчид зөвхөн "зөвлөх" эрхтэй бөгөөд уг зөвлөлөөр хэлэлцүүлэх асуудал, бүрэн эрхийг тусгайлан зохицуулаагүй нь учир дутагдалтай байдаг. Иймээс Мөнгөний бодлогын зөвлөлийн бүрэн эрхийг хуулийн төсөлд зохицуулсан нь олон улсын жишгийн хамтын удирдлагын зарчмыг бий болгох тул дэмжиж байна” гэжээ.

Хуулийн төслийн хүрээнд зөвхөн Монголбанкинд үүрэг хүлээлгэсэн, шинэ чиг үүрэг бүхий бүтэц бий болгож байх тул хүлээн зөвшөөрөгдөх байдлын үр нөлөөг судлахдаа Монголбанкнаас санал авсан болно.

Монголбанкнаас ирүүлсэн саналд дээрх хуулийн зохицуулалтуудыг дэмжсэн санал ирүүлсэн байх тул уг хуулийн төслийг шууд хэрэгжүүлэх боломжтой байна гэж дүгнэлээ.

**“Хуулийн төслийн уялдаа холбоог шалгах”** **шалгуур үзүүлэлтийн хүрээнд хийсэн үнэлгээ:**

Хууль тогтоомжийн төслийн үр нөлөө үнэлэх аргачлалд заасан дараах асуултад хариулах замаар хуулийн төслийн уялдаа холбоог бүхэлд нь шалгахыг зорилоо.

|  |  |  |
| --- | --- | --- |
| **д/д** | **Асуулт** | **Хариулт буюу дүн шинжилгээ** |
| 1 | Хуулийн төслийн зохицуулалт тухайн хуулийн зорилттой нийцэж байгаа эсэх; | Хуулийн төслийн зохицуулалт нь Төв банк (Монголбанк)-ны тухай хуулийн зорилтод нийцэж байна. |
| 2 | Хуулийн төслийн “Хууль тогтоомж” гэсэн хэсэгт заасан хуулиудын нэр тухайн харилцаанд хамаарах хууль мөн эсэх; | Хуулийн төсөл нь Төв банк (Монголбанк)-ны тухай хуульд нэмэлт өөрчлөлт оруулах хэлбэрээр боловсруулагдсан байх тул “Хууль тогтоомж” гэсэн хэсэг агуулаагүй байна. |
| 3 | Хуулийн төсөлд тодорхойлсон нэр томьёо тухайн хуулийн төслийн болон бусад хуулийн нэр томьёотой нийцэж байгаа эсэх; | Хуулийн төсөлд нэр томьёог тодорхойлсон зохицуулалт байхгүй байна. Түүнчлэн ойлгомжгүй байдлаар томьёологдсон нэр томьёо тусгагдаагүй байна. |
| 4 | Хуулийн төслийн зүйлийн нэр тухайн зүйлд байгаа хэсэг, заалтын агуулгатай нийцэж байгаа эсэх; | Хуулийн төсөлд өөрчлөн найруулах, шинээр нэмж оруулахаар зохицуулсан хэсэг, заалтын агуулгад тухайн зүйлийн нэр нь нийцэж байна. мөн шинээр нэмж оруулж буй хуулийн зүйлийн нэр нь тухайн зүйлд байгаа хэсэг, заалтын агуулгад нийцэж байна. |
| 5 | Хуулийн төслийн зүйл, заалт тухайн хуулийн төсөл болон бусад хуулийн заалттай нийцэж байгаа эсэх; | Хуулийн төслийн зүйл, заалт тухайн хуулийн төсөл болон бусад хуулийн заалттай нийцэж байна. |
| 6 | Хуулийн төслийн зүйл, заалт тухайн хуулийн төслийн болон бусад хуулийн заалттай давхардсан эсэх; | Хуулийн төслийн зүйл, заалт тухайн хуулийн төслийн болон бусад хуулийн заалттай давхардаагүй байна. |
| 7 | Хуулийн төсөлд тухайн хуулийн төсөл болон бусад хуулиас авсан эшлэлийг зөв хийсэн эсэх; | Хуулийн төслийн хүрээнд бусад хуулиас эшлэл авсан зохицуулалт тусгагдаагүй байна. Харин хуулийн төсөлд тухайн хуулийн төслөөс эшлэл авсан зохицуулалтууд нь зөв хийгдсэн байна. |
| 8 | Хуулийн төсөлд төрийн байгууллагын гүйцэтгэх чиг үүргийг давхардуулан тусгасан эсэх; | Хуулийн төсөлд төрийн байгууллагын гүйцэтгэх чиг үүргийг давхардуулан тусгасан зохицуулалт байхгүй байна. |
| 9 | Хуулийн төслийг хэрэгжүүлэх этгээдийг тодорхой тусгасан эсэх; | Хуулийн төслийн 10 дугаар зүйлийн 10.2-т *“Монголбанк мөнгөний бодлогын хэрэгжилтийг тухайн санхүүгийн жил дуусгавар болсноос хойш зургаан сар тутам нэг удаа Улсын Их Хурлын Эдийн засгийн асуудал хариуцсан байнгын хороонд танилцуулах”,* 201 дүгээр зүйлийн 201.2-т *“Энэ зүйлийн 1 дэх хэсэгт заасан зээл олгох нөхцөл, журам, шалгуурыг Мөнгөний бодлогын зөвлөл тогтооно”,* 26 дугаар зүйлийн 26.1-д *“Мөнгөний бодлогын зөвлөлийн шийдвэрийг хэрэгжүүлэх, Монголбанкны өдөр тутмын үйл ажиллагааг удирдан зохион байгуулах чиг үүргийг Улсын Их Хурлын даргаас нэр дэвшүүлж, Улсын Их Хурлаас томилсон Монголбанкны Ерөнхийлөгч хэрэгжүүлнэ”*, 27 дугаар зүйлийн 27.9-д *“Мөнгөний Бодлогын зөвлөл нь ажлын албатай байх бөгөөд ажлын албаны бүтэц, орон тоог зөвлөл тогтооно*” гэх зэргээр тодорхой тусгаж өгсөн байна. |
| 10 | Татварын хуулиас бусад хуулийн төсөлд албан татвар, төлбөр, хураамж тогтоосон эсэх; | Албан татвар, төлбөр, хураамж тогтоосон зохицуулалт тусгагдаагүй байна. |
| 11 | Тухайн хуулийн төсөлд тусгасан тусгай зөвшөөрөлтэй холбоотой зохицуулалтыг Аж ахуйн үйл ажиллагааны тусгай зөвшөөрлийн тухай хуульд тусгасан эсэх; | Хуулийн төсөлд аж ахуйн үйл ажиллагааны тусгай зөвшөөрөлтэй холбоотой зохицуулалт тусгагдаагүй байна. |
| 12 | Монгол Улсын Үндсэн хууль болон Монгол Улсын олон улсын гэрээнд заасан хүний эрхийг хязгаарласан зохицуулалт тусгасан эсэх; | Монгол Улсын Үндсэн хууль болон Монгол Улсын олон улсын гэрээнд заасан хүний эрхийг хязгаарласан зохицуулалт тусгагдаагүй байна. |
| 13 | Хуулийн төслийн зүйл, заалт жендэрийн эрх тэгш байдлыг хангасан эсэх; | Хуулийн төслийн зүйл, заалт жендэрийн эрх тэгш байдалд нөлөөлөх, холбогдох зохицуулалт агуулаагүй байна. |
| 14 | Хуулийн төсөлд шударга бус өрсөлдөөнийг бий болгоход чиглэсэн заалт тусгагдсан эсэх; | Хуулийн төсөлд шударга бус өрсөлдөөнийг бий болгоход чиглэсэн заалт тусгагдаагүй байна. |
| 15 | Хуулийн төсөлд авилга, хүнд суртлыг бий болгоход чиглэсэн заалт тусгагдсан эсэх; | Хуулийн төсөлд авилга, хүнд суртлыг бий болгоход чиглэсэн заалт тусгагдаагүй байна. |
| 16 | Хуулийн төсөлд тусгасан хориглосон зохицуулалтыг зөрчсөн этгээдэд хүлээлгэх хариуцлагын талаар тодорхой тусгасан эсэх. | Хуулийн төслийн 26 дугаар зүйлийн 26.9-д *“Энэ хуульд зааснаас бусад тохиолдолд Монголбанкны Ерөнхийлөгч, Тэргүүн дэд ерөнхийлөгч, Дэд ерөнхийлөгч, Мөнгөний бодлогын зөвлөлийн гишүүнийг албан тушаалаас чөлөөлөхийг хориглоно”,* 31 дүгээр зүйлийн 31.6-д *“Засгийн газраас Монголбанкинд зөвлөмж, чиглэл өгөхийг хориглоно”*, 31 дүгээр зүйлийн 31.7-д *“Энэ хуулийн 18 дугаар зүйлд зааснаас зөвшөөрснөөс бусад байдлаар Засгийн газарт зээл олгох, засгийн газрын үнэт цаасыг худалдан авахыг хориглоно*” гэж тус тус заасан байх хэдий ч зөрчсөн тохиолдолд хүлээлгэх хариуцлагын талаар зохицуулаагүй байна. |

# ТАВ.ҮР ДҮНГ ҮНЭЛЖ, ЗӨВЛӨМЖ ӨГСӨН БАЙДАЛ

**5.1.Баримтжуулалт**

Хуулийн төслийн үр нөлөөг үнэлэхэд ашигласан дараах баримт бичиг, мэдээлэл, тоо баримтыг цуглуулан үр нөлөөг тооцох ажиллагааны тайланд баримтжуулж хавсаргалаа.

1. Монгол Улсын Их Хурлын 2017 оны 11 дүгээр тогтоолоор батлагдсан “Монгол улсын хууль тогтоомжийг 2020 он хүртэл боловсронгуй болгох үндсэн чиглэл”-ийн 98 дахь хэсэг;
2. Монгол Улсын Их Хурлын 2016 оны 68 дугаар тогтоолоор батлагдсан “Төрөөс мөнгөний бодлогын талаар 2017 онд баримтлах үндсэн чиглэл”-ийн 3 дугаар зүйлийн 3.2 дахь хэсэг;
3. Монгол Улсын Их Хурлын 2016 оны 71 дүгээр тогтоолоор батлагдсан “Эдийн засгийг сэргээх хөтөлбөр”-ийн 2 дугаар зүйлийн 2.3.2 дахь хэсэг;
4. Монгол Улсын Их Хурлын 2016 оны 71 дүгээр тогтоолоор батлагдсан “Тэргүүн ээлжинд боловсруулж, батлуулах шаардлагатай хууль, Улсын Их Хурлын бусад шийдвэрийн төслийн жагсаалт”-ын 9 дэх хэсэг;
5. Төв банкны хараат бус байдлыг үнэлэх шалгуураар тогтоосон индэксжүүлсэн аргууд (Cukierman index 1995, Amirul Skully нарын индекс 2006)-д тулгуурлан хийсэн судалгааны үр дүнгийн холбогдох хэсэг;
6. Төв банк (Монголбанк)-ны тухай хуульд нэмэлт, өөрчлөлт оруулах тухай хуулийн төслийн үзэл баримтлал, хуулийн төсөл;
7. Монголбанкны танилцуулга;
8. Монголбанкнаас хуулийн төслийн практикт хэрэгжих боломжийн талаар санал авах тухай албан бичиг, түүний хариу албан бичиг;
9. Монголбанкнаас хуулийн төслийн ойлгомжтой байдал, хүлээн зөвшөөрөгдөх байдлын талаар Монголбанкны Мөнгөний бодлогын газраас өгсөн санал;
10. Хуулийн төслийн ойлгомжтой байдал, харилцан уялдааг шалгасан хуудас;

**5.2. Үнэлэлт дүгнэлт**

Энэхүү үнэлгээний ажлын явцад Монголбанкнаас албан бичгээр санал авах, Гадаадын улс орнуудын туршлага болон эрдэмтдийн хийсэн судалгаа, улс орнуудын сайн туршлага бүхий хуультай харьцуулах, давхардал хийдлийг илрүүлэхээр хүчин төгөлдөр үйлчилж байгаа хууль тогтоомжид харьцуулсан дүн шинжилгээ хийх зэрэг аргыг хэрэглэснээс гадна энэ асуудлын хүрээнд хийгдсэн албан ёсны судалгааг ашигласан болно.

Хуулийн төслийн үр нөлөөг шалгуур үзүүлэлт тус бүрээр дараах байдлаар үнэлж дүгнэлээ.

**“Зорилгод хүрэх байдал” шалгуур үзүүлэлтээр:**

Хуулийн төслийн зорилго нь хуулийн төслийг боловсруулах болсон хэрэгцээ шаардлага, үндэслэлүүдтэй нийцсэн эсэхэд, мөн хуулийн төслийн зорилгыг уг хуулийн төслийн зохицуулалтууд хангаж, илэрхийлж чадахаар бүрэн гүйцэд томьёологдсон эсэхэд үнэлгээ хийхэд хуулийн төслийн зорилго үзэл баримтлалд тусгасан хуулийн төсөл боловсруулах хэрэгцээ шаардлага, үндэслэлийг бүрэн илэрхийлж чадсан байна.

Хуулийн төслийн зохицуулалт нь хуулийн төсөлд тодорхойлсон зорилго, зорилтыг бүрэн илэрхийлж, үүнийг хэрэгжүүлэхэд чиглэгдэж чадсан эсэх талаар хуулийн төслийн 3 дугаар зүйлийн 3.1, 4 дүгээр зүйлийн 4.1, 10 дугаар зүйлийн 10.1, 10.2, 26 дугаар зүйлийн 26.6, 26.9, 27 дугаар зүйлийн 27.1, 27.3, 31 дүгээр зүйлийн 31.6, 31.7 дахь заалтыг сонгон үнэлгээг хийлээ.

Эдгээр хуулийн төслийн зохицуулалтуудыг дараах байдлаар хуулийн төслийн зорилгод нийцсэн байна гэж дүгнэв. Үүнд :

* 3 дугаар зүйлийн 3.1, 10 дугаар зүйлийн 10.1, 10.2 дахь заалт – Төрийн мөнгөний бодлогыг Монголбанк , Улсын Их Хурал, Засгийн газраас хараат бусаар өөрөө тодорхойлж, хэрэгжүүлэх бөгөөд Улсын Их Хуралд зөвхөн хэрэгжилтийг танилцуулж байхаар зохицуулсан байгаа нь хуулийн төслийн зорилгод нийцсэн, уг зорилгыг хангах боломжтой байдлаар томьёологдсон байна.
* 4 дүгээр зүйлийн 4.1 дэх заалт – Монголбанкны үндсэн зорилтыг “үнийн тогтвортой байдлыг хангах” хэмээн шууд тусгасан нь Монголбанк өөрийн үндсэн зорилтод нийцэхгүй чиглэл, зөвлөмжийг биелүүлэх, үндсэн зорилтын өмнө өөр бусад зорилтыг тавих, үүнээс үүдэн Монголбанкны үндсэн зорилт алдагдах явдлыг зогсоож, бие даасан хараат бусаар үйл ажиллагаагаа явуулах эрх зүйн орчинг бүрдүүлэх хуулийн төслийн зорилгод нийцэж байна.
* 26 дугаар зүйлийн 26.6, 26.9, 27 дугаар зүйлийн 27.3 дахь заалт – Монголбанкны удирдлагад тавигдах шаардлага, албан тушаалаас нь чөлөөлөх үндэслэл, журмыг нарийн тусгаж зохицуулсан байгаа нь Монголбанкны удирдлагын шийдвэр, үйл ажиллагаа улс төрөөс хараат бус байх зорилгод нийцсэн зохицуулалт болжээ.
* 27 дугаар зүйлийн 27.1 дэх заалт – Монголбанкнаас гарч буй шийдвэр, үйл ажиллагаа нь нэг хүний удирдлагад төвлөрч байгааг зогсоох, хамтын удирдлагын зарчмыг нэвтрүүлэх боломжтой байдлаар тусгагдсан байх тул хуулийн төслийн зорилгод нийцсэн байна.
* 31 дүгээр зүйлийн 31.6, 31.7 дахь заалт – Монголбанкинд Засгийн газраас зөвлөмж, чиглэл өгөх, хуульд зааснаас бусад тохиолдолд Монголбанк Засгийн газарт зээл олгох, Засгийн газрын үнэт цаасыг худалдах, худалдан авахыг хориглосон нь Монголбанкны Засгийн газартай харилцах хүрээг хязгаарлаж улмаар Монголбанкны бие даасан, хараат бус байдлыг нэмэгдүүлэх зорилгод хүрэх боломжтой байдлаар тусгагдсан байна.

**“Практикт хэрэгжих боломж” шалгуур үзүүлэлтээр:**

Энэ шалгуур үзүүлэлтийн хүрээнд хуулийн төслийн Мөнгөний бодлогын зөвлөлийн эрх зүйн байдал, ажиллах журмыг зохицуулсан зохицуулалтын үр нөлөөг Төв банк (Монголбанк)-ны тухай хуулийн 27 дугаар зүйлд заасныг үндэслэн Монголбанкны Ерөнхийлөгчид зөвлөх эрх бүхий "Мөнгөний бодлогын зөвлөл"-ийг Монголбанкны Ерөнхийлөгчийн 2012 оны тушаалаар орон тооны бус бүтэцтэйгээр байгуулж уг тушаалын хавсралтаар ажиллах журмыг батлан ажиллуулж байгаа туршилтын үр дүн болон уг хуулийг хэрэгжүүлэх байгууллага болох Монголбанкнаас авсан саналд үндэслэн дүн шинжилгээ хийсэн болно.

Мөнгөний бодлогын зөвлөл байгуулснаар өнгөрсөн хугацаанд тус зөвлөл нь жилд 2-оос доошгүй хуралдаж 14 удаа мөнгөний бодлогын мэдэгдлийг гаргаад байгаа бөгөөд цаашид хуулийн төсөлд тусгагдсаны дагуу шинэ чиг үүрэг, эрх зүйн байдалтайгаар үйл ажиллагаагаа явуулахад гарах хүндрэл, саад бэрхшээл байхгүй байна.

Мөн Монголбанк нь “Одоогоор Монголбанкинд Мөнгөний бодлогын зөвлөл гэсэн орон тооны бус зөвлөл ажилладаг бөгөөд Монголбанкны Ерөнхийлөгч жил бүр тушаал гарган уг зөвлөлийн тухайн жилд хуралдах товыг баталж, хурлыг удирдан явуулдаг. Мөнгөний бодлогын зөвлөлийн хурлаар хэлэлцэгдэх асуудал нь шинэ тоон мэдээлэл зарлагдаж гарсны дараа түүн дээр үндэслэж хийсэн макро эдийн засгийн бодлогын шинжилгээ байдаг. Ялангуяа бодит эдийн засгийн өсөлт, ДНБ-ний статистик тоо нь улирлаар гардаг бөгөөд гарахдаа улирал дууссаны дараа сард зарлагддаг. Үүний дараа төсөөлөл, бодлогын шинжилгээний тооцооллыг шинэчлэн бодлогын шийдвэр гаргах эсэхийг тодорхойлдог. Иймд Мөнгөний бодлогын зөвлөлийн хурлыг жилд 4 удаа хуралдуулах нь тохиромжтой байх төдийгүй олон улсын жишигт нийцэж байна. Түүнчлэн 2015-2017 онд Мөнгөний бодлогын зөвлөлийн хурлыг 4 удаа хуралдахаар товлож хуралдаж байна. Иймээс хуулийн төсөлд заасны дагуу хурал даргалагч Мөнгөний бодлогын зөвлөлийн хурлыг жилд дөрвөөс доошгүй удаа хуралдуулахаар зохицуулсныг дэмжиж байна” гэсэн санал ирүүлжээ.

Түүнчлэн Мөнгөний бодлогын зөвлөлийн хурлыг хуралдуулахад практикт учирч болох аливаа хүндрэл, бэрхшээл тулгарахааргүй байх тул уг зохицуулалтыг практикт шууд хэрэгжих боломжтой гэж дүгнэлээ.

**Ойлгомжтой байдал шалгуур үзүүлэлтээр:**

Энэ шалгуур үзүүлэлтийн хүрээнд хуулийн төсөлд холбогдох байгууллага болох Монголбанкнаас тусгайлсан санал ирүүлээгүй тул хуулийн төслийг ойлгож хэрэгжүүлэх боломжтой байна гэж үзсэн. Түүнчлэн хуулийн төсөл боловсруулалтын хувьд Хууль тогтоомжийн тухай хуульд заасан хуулийн төсөлд тавигдах шаардлагад нийцсэн байна.

**“Хүлээн зөвшөөрөгдөх байдал” шалгуур үзүүлэлтээр:**

Энэ шалгуур үзүүлэлтийн хүрээнд хуулийн төслийг хэрэгжүүлэх, байгууллага хүлээн зөвшөөрч хэрэгжүүлэх боломжтой эсэхийг судлахаар хуулийн төслөөр үүрэг хүлээлгэсэн, шинэ бүтэц, чиг үүрэг нэмсэн хуулийн төслийн 26 дугаар зүйлийн 26.1 дэх заалт, 27 дугаар зүйлийн 27.1, 27.8 дахь заалтыг тус тус сонгон авч үр нөлөөг нь үнэллээ.

Монголбанкны Ерөнхийлөгчид Мөнгөний бодлогын зөвлөлийн шийдвэрийг биелүүлэх шинэ чиг үүрэг хүлээлгэсэн, Монголбанкны Мөнгөний бодлогын зөвлөлийн эрх зүйн байдал, чиг үүргийг өөрчилсөн, бүрэн эрхийг нь нэмж тусгасан зохицуулалтууд оруулсан байх тул Монголбанкнаас дээрх зохицуулалтуудын талаар санал авахад дэмжсэн хариу ирүүлсэн байна.

Иймд дээрх зохицуулалтууд нь хэрэгжих боломжтой байдлаар хуулийн төсөлд тусгагдсан төдийгүй хуулийн төслийн зорилгод нийцсэн үр ашигтай зохицуулалт болсон байх тул уг шалгуур үзүүлэлтийг хангасан байна гэж дүгнэлээ.

**Харилцан уялдаа шалгуур үзүүлэлтээр:**

Энэ шалгуур үзүүлэлтийн хүрээнд “Хууль тогтоомжийн төслийн үр нөлөөг үнэлэх аргачлал”-д тусгагдсан асуултад хариулах замаар хуулийн төслийн үр нөлөөг үнэлсэн бөгөөд хуулийн төслийн зохицуулалтууд нь өөр хоорондоо болон бусад холбогдох хууль тогтоомжийн уялдаа холбоотой байдлаар тусгагдсан байна..

Харин хуулийн төсөлд тусгасан хориглосон зохицуулалтыг зөрчсөн этгээдэд хүлээлгэх хариуцлагын талаар тодорхой тусгаж өгөөгүй байна гэж үзэж болохоор байна. Тухайлбал,

* Хуулийн төслийн 26 дугаар зүйлийн 26.9-д “Энэ хуульд зааснаас бусад тохиолдолд Монголбанкны Ерөнхийлөгч, Тэргүүн дэд ерөнхийлөгч, Дэд ерөнхийлөгч, Мөнгөний бодлогын зөвлөлийн гишүүнийг албан тушаалаас чөлөөлөхийг хориглоно”,
* 31 дүгээр зүйлийн 31.6-д “Засгийн газраас Монголбанкинд зөвлөмж, чиглэл өгөхийг хориглоно”,
* 31 дүгээр зүйлийн 31.7-д “Энэ хуулийн 18 дугаар зүйлд зааснаас зөвшөөрснөөс бусад байдлаар Засгийн газарт зээл олгох, засгийн газрын үнэт цаасыг худалдан авахыг хориглоно” гэж тус тус заасан байх хэдий ч зөрчсөн тохиолдолд хүлээлгэх хариуцлагын талаар зохицуулаагүй байна.

Иймд хориглосон хэм хэмжээ зөрчигдсөн тохиолдолд үр дагаврыг хэрхэн зохицуулах талаар дахин анхаарах шаардлагатай гэж үзлээ.

**5.3.Зөвлөмж**

Төв банк (Монголбанк)-ны тухай хуульд нэмэлт өөрчлөлт оруулах тухай хуулийн төслийг Монголбанкны бие даасан, хараат бус байдлыг хангалттай түвшинд хүргэх зорилготойгоор боловсруулсан байна.

Хуулийн төслийн үр нөлөөг “Хууль тогтоомжийн төслийн үр нөлөөг үнэлэх аргачлал”-ын дагуу үнэлэхэд Төв банк (Монголбанк)-ны тухай хуульд нэмэлт өөрчлөлт оруулах тухай хуулийн төсөл нь хуулийн төслөөр тавьсан зорилгодоо хүрэх боломжтой, хуулийн төсөл боловсруулах шаардлагад нийцсэн байдлаар боловсруулагдсан байна.

Харин үр нөлөөг тооцох ажиллагааны явцад гарсан дараах асуудлын талаар дахин анхаарах шаардлагатай байна гэсэн зөвлөмжийг хууль санаачлагчид өгч байна.

1. Хуулийн төслөөр хориглосон зохицуулалтыг тусгасан хэм хэмжээг зөрчсөн тохиолдолд хэрхэн шийдвэрлэх талаар зохицуулалт нэмж тусгах.
2. Гадаад улсуудын төв банкны тухай хуулиудад Төв банкны засаглалын асуудлыг цогцоор нь шийдвэрлэсэн жишиг байх тул бодлого тодорхойлох, хэрэгжүүлэх эрх мэдлийг салгаж удирдах-гүйцэтгэх хэсэгт хуваасныг харгалзан үзэж Монголбанкны удирдах зөвлөл байгуулах асуудлыг судлан, хуулийн төсөлд тусгах.

\_\_\_\_\_\_\_\_o0o\_\_\_\_\_\_\_\_

1. Засгийн газрын 2016 оны 59 дүгээр тогтоолын 3 дугаар хавсралтаар баталсан [↑](#footnote-ref-1)